Eduard Vavrushka. Izquvar Brok (ertak)\nEduard Vavrushka. Izquvar Brok (ertak) ( 5106 marta o'qilgan) Chop etish\nAbdulAziz 27 Dekabr 2011, 15:12:18\nEduard Vovrushka. Izquvar Brok (ertak)\nMuallif: Eduard Vovrushka\nHajmi: 253 Mb\nbraupov 27 Dekabr 2011, 17:18:47\nРусчадан ИСМОИЛ МАҲМУД таржимаси\nТаниқли чех ёзувчиси Э. Ваврушканинг «Изқувар Брок» эртагида изқуварликни орзу қилиб қолган Брок номли итнинг ҳайвонлар орасида кулгига қолгани қизиқарли ҳикоя қилиб берилади.\nБрок қишлоқнинг одатдаги қўриқчи кўппакларидан эди. У шалпангқулоқ, юнглари ўсиқ, баҳайбат ит бўлиб, қачон қараманг пахмоқ думини у ёқдан-бу ёққа ургани-урган эди. Унинг туси қўнғир, фақат мижжалари гўё кимдир лойқа оҳакка ботирилган чўткани суриб қўйгандек ғалати кўринарди.\nБрок бир фазилати билан, яъни изқуварликни хуш кўриши билан қишлоқ аҳли ҳовлиларидаги ўз касбдошларидан фарқ қиларди. Бирор лаҳза бўш қолдими, дарров мутолаага муккасидан кетарди. Катагида изқуварликка оид китоблари шу қадар қалашиб кетган эдики, ҳатто ўзи ҳам унга базур сиғарди. «Ўрмон ёнғоғининг сири», «Товуқхонадаги ўғрилик ёки ҳурпайган махлуқ», «Ажойиб гултувакни ким синдирди», «Хирмон ортидаги ғалати товушлар», «Зулматдаги сирли қадамлар», Брок бош кўтармай ўқийдиган, изқуварликка оид баъзи бир китобларнинг номлари ана шундай эди. Ҳа, шунақа, китоб деса, Брок ўзини томдан ташларди. Китоб унинг жони, балки, жонидан ҳам ортиқ эди. У китобни кўрса еб қўйгудай бўларди. Кундузи етмагандай кечаси ҳам ундан бош кўтармасди. Ўқишга қулай бўлсин учун не машаққатлар билан катагини тун бўйи ҳовлини чароғон этиб турувчи, сим тўр қопламали, кучли электр чироғи яқинига суриб олганини айтмайсизми?!\nБорди-ю, тун ярмида уни уйқу элитиб қолгудек бўлса борми, тушида ҳам у ақл бовар қилмас ажойиб саргузаштларни бошидан кечираётган бўларди. Тушида ҳам безовта бўлиб у ёқдан-бу ёққа юриб чиқар, эснар, хўрсинарди. Албатта, бу чинакам уйқу эмасди. Мириқиб ухламаган кимса кун бўйи ўзига келолмай, ланж бўлиб, эснаб- юриши ҳаммага маълум.\nКитоб ўқийвериб, Брокнинг кўзлари хиралашиб, чарчаб қолди. Бу аҳволда охири ётиб қолиши ҳам ҳеч гап эмасди.\n«Изқуварлик соҳасида шунча илму ҳунарга эга бўла туриб, энди шундай юраверишим дуруст эмас, каллада эса илм тобора кўпайиб кетяпти. Шунинг учун ҳам кун сайин ориғлаб боряпман назаримда. Олган билимларимни сарфламаганимдан кейин ундан нима фойда? Энди уларни амалда қўллашим лозим»,— деди у бир куни ўз-ўзига.\nУзоқ хаёл суриб, охири бунинг иложини топди, яъни «қидирув маҳкамаси» очишга қарор қилди.\nКеласи куни тонгда шу ҳовлида истиқомат қилувчиларнинг бари Брокнинг катаги атрофида уймалашиб қолишди. Улар оғизларини очганча:\nҲамма нарсани қидириб топаман!!!\nТез — арзон — ишончли,\nдея катта-катта ҳарфлар билан ёзиб қўйилган эълонни жуда қизиқиш ва таажжуб билан кўздан кечиришарди.\nБрок ҳамманинг мазкур эълон олдидан жилолмай қолишини кўриб қувонса ҳам, ўзини гўё ҳеч нима сезмаганга солиб юраверди. Мана, ниҳоят, машҳур изқуварлар ҳақида ёзилган китоблардан орттирган билимларини ўзи амалда синаб кўриш пайти етиб келадиган кун ҳам бор экан-ку! Брокни оёғининг учида кўрсатиб юрадиганларнинг ҳам энди кўзи очилади. Нега деганда, энди қўни-қўшниларга керак бўлиб қолиши турган гап. Қилган хизмати эвазига ҳеч бўлмаса битта-яримтаси илик-миликни ҳиммат қилиб юборса ҳам ажабмас, бир қора кунига асқатади.\nБрок яқин кунларда эришиши мумкин бўлган шон-шуҳрати ҳақида хаёл суриб, бирор «қувончли воқеа» содир бўлишини кута бошлади. Бу, албатта ўз туққанига ҳам хуш келадиган нарса эмаслигини фаҳмларди, фаҳмларди-ю, лекин барибир шундай воқеа мана шу ҳовлидами ёки яқин теваракдами тезроқ юз беришини интиқлик билан кутар ва бунга умид боғларди. Ҳа, у тезроқ бирор кори ҳол рўй беришини ва пайтдан фойдаланиб ўзининг изқуварлик оламидаги юксак қобилиятини ишга солишини, эл оғзига тушишини жуда-жуда истарди. Аммо, аксига олгандек, ҳовлида ҳеч қанақанги фавқулодда воқеа рўй бермас, ҳаёт бир маромда давом этарди.\nКатакка ёпиштириб қўйилган эълон қоғози офтобда сарғайиб, ҳарфлари таниб бўлмас даражага келиб қолган эди. Қидирув маҳкамасига эса ҳеч ким ташриф буюрай демасди. Шу-шу бўлди-ю, маҳкама бошлиғи нима қилишини билмай, яна уззукун китоб мутолаа қилишга, билимини яна ҳам оширишга киришиб кетди.\nИттифоқо, дастлабки мижози кутилмаганда келиб, катак эшигини тақиллатганида унинг нечоғлик эсанкираб қолганидан таажжубланмаса ҳам бўлади. Ногоҳ вужудида пайдо бўлган ваҳм ҳиссини босиб олиш учун бир неча дақиқа зарур бўлди, холос, ўз-ўзидан аёнки, бундай туйғуни у имкони борича пинҳон тутарди. Ахир, истеъдодли изқувар бўлсаю ҳеч нарсадан ҳеч нарса йўқ қўрқувдан қалтираса! Мижози нима деб ўйлайди?\nБуни қарангки, эшик тақиллатиб келган бу илк мижозни мижоз дегани ҳам тилинг бормайди. Сабабки, «қидирув маҳкамаси»га мурожаат қилган зот.. қимматли қўшниси — миттигина қорамош мушук Моурек эди! Ушбу мижоз, гарчи, Брокнинг сира кўнглидагидек бўлмаса-да, қабул қилишга мажбур эди. Чунки у қидирув ишларига муҳтож бўлган ҳар қандай кимсадан ўз ёрдамимни аямайман, деб ваъда берган эди-да! Айтилган сўз — отилган ўқ! Гап бунда ҳам эмас, энг муҳими ким бўлишидан қатъий назар ахийри унинг «маҳкама»сига мурожаат қиладиган топилди-ку!\n— Хўш, нима гап ўзи? Қулоғим сизда, гапиринг, не арз билан ташриф буюрдингиз?— дея очиқ кўнгиллик билан сўради у, Моурек саросимасини осонликча бартараф қилиши учун. Назарида, биринчи мижози анчагина ҳаяжонланаётгандай туюлди. Мижозининг бу аҳволда кўнглидаги дардини айтолмай кетиб қолиши ҳам мумкин.— Бирор нарсангизни ўғирлатдингизми? — суриштирди Брок.— Ёки сизга таҳдид қилишяптими?\nИзқуварлар ҳақида ёзилган романлардаги қаҳрамонлар одатда ўлдирилишларидан олдин қўрқитувчи мактублар олишарди.\nМоурек дудуғланиб, бу хил мактублар олмаганлигини билдирди ва:\n— Мени тунашди,— деди аранг овозини чиқариб.— Ўғри урди.\n— Э, шунга шунчами? Ўғрини ҳаш-паш дегунча топамиз-да!— Бидирлаб деди Брок.— Қани ўтиринг, воқеа қандай содир бўлганини бир четдан сўзлаб беринг!\nБундай илиқ муомаладан қорамош эриб кетди. Ундаги саросималик йўқолиб, ҳикоясини давом эттирди:\n— Менинг бир хилват жойим бор эди, унча узоқда эмас, ҳов тўсиқ олдида. Жуда чуқур ҳам эмасди. Лекин уни ҳеч ким билмасди. Ҳар ҳолда мен шундай деб ўйлардим...\n— Батафсилроқ тушунтириб айтингчи,— Моурекнинг гапини бўлди ўз ишининг билимдонидай изқувар.\n— Шундоқ, оддий чуқурча эди. Туйнуқчадай бир нарса. Тирноқларим билан кавлаб, яна текислаб қўйгандим.\n— Э, ҳа, бундоқ демайсизми.— Брок калласини сараклатган эди, шунда шалпангқулоқлари беихтиёр лапанглаб кетди.— Хўш, хўш, кейин-чи?\nҚорамош шошиб сўзида давом этди:\n— Бу чуқурчага мен баъзан ўзимдан ортиб қолган суякларни яшириб юрардим, бирор ёмон кунимга яраб қолар деб...\n— Яхши қиларкансиз!— бошини қимирлатди Брок ва салмоқ билан мижозига: — Марҳамат қилиб, гапнинг лўндасини айтишга ҳаракат қилинг, — деди.\n— Хўп бўлади, — деди қорамош шошилган-ча. — Жоним билан, кечагина яна ўша ерни кавлаб, яхшигина бир товуқ суягини кўмиб қўйган эдим, этликкина суяк эди.\n— Этликкина эди дейсизми?— Лабини ялади Брок ва яна ўзини қўлга олдида, жиддий оҳангда савол беришни давом эттирди:— Агар сир бўлмаса айтингчи, нега сиз бу масалада айнан менга мурожаат қилдингиз, яъни менинг маҳкамамга?\n— Албатта, албатта!— айбдор каби ожизона миёвлади мушукча.— Мен ҳам энди шуни айтмоқчи бўлиб турувдим, жаноби изқувар. Кечагина ўша жойга ҳалиги, этлик суякчани кўмиб қўйган эдим, бугун бориб очиб қарасам жойида йўқ, — дея гапини тугатди Моурек.\nБрок бесўнақай бошини олд панжаларига қўйганча ўйга чўмиб:\n— Демак, бундан шундай хулоса келиб чиқадики,— деди ҳамон хаёл дарёсида сузганча ғудраниб,— суяк ғойиб бўлган.\n— Ҳа, ғойиб бўлган!\n— Мен ўйлаётган вақтда халақит берилмасин! Демак, суяк йўқолган экан, бундан шундай хулоса чиқадики, уни ўғрилашган, яъни ўмаришган! Шундай эмасми?\n— Худди шундай!— дея унинг сўзини тасдиқлади қорамош, Брокдан нигоҳини узмай.\n— Шундай қилиб, хулоса қилишимиз мумкин, суякни ўғирлашган, аниқроғи! ўмаришган? яъни кимдир бунга олдиндан кўз тикиб юрган яъни ўмаришга тайёргарлик кўриб қўйган!\n— Ҳа-ҳа, қандайдир ўғри бўлса керак,— деб шивирлади қорамош.\n— Жим туринг!— унинг сўзини бўлди Брок. Сўнг мижозига жиддий нигоҳ ташлаб, сўзида давом этди:— Билиб қўйинг, бу ҳақда фақат мен бош қотиришим лозим. Демак, кимдир суякни ўмарган, яъни ўша «кимдир» жиноий ишга қўл урган, мазкур жиноятчи бу ишга олдиндан пухта тайёргарлик кўриб юрган. Бундан қандай хулоса келиб чиқади?\nҚорамош миқ этмади.\n— Бундан шу нарса келиб чиқадики,— дея овозини баландлатди Брок,— биринчи навбатда, биз бу яширин жой кимларга маълум бўлганлигини аниқлашимиз лозим. Шуни аниқласак бўлди, жиноятчининг жилови қўлимизда деяверинг, оғайни.\nҚорамош, гарчи, бу гапларни сукут сақлаб эшитаётган бўлса-да ҳаяжон ичида кўзларини бир-икки юмиб-очди ва миннатдорлик билан бош ирғаб қўйди.\nБрок эса бу мушкул муаммонинг хамирдан қил суғургандай осон ҳал бўлганидан бениҳоят мамнун эди. Унинг бу биринчи ишидаёқ муваффақият қозониши қандай яхши! Энг кераги ишни бир бошлаб олиш. Айниқса изқувар, яъни қидирувчи учун бунинг нечоғли аҳамиятли эканини гапирмаса ҳам бўлади. Агар изқувар биринчи қадамиданоқ хатога йўл қўйса борми, тамом, бу хато кейинги ишларига ҳам таъсир қилади ва бир умр боши таънадан чиқмайди.\nБрок уюлиб ётган китобларга бир-бир кўз югуртириб чиқди, назарида, бу китобларнинг деярли ҳар бирида машҳур изқуварлар ўғрилик ва талон-торожлик устидан текширишлар олиб борардилар. Уларнинг иши олдида қандайдир товуқ суягини қидириш Брокка хийла майда ишдек туюлиб кетди. Шунинг учун ҳам йўқолган суяк масаласини Брок ўйнаб-кулиб ҳал этиши ва худди мана шу китобларда ёзилган машҳур изқуварлар каби тез орада шуҳрат қозониши ҳеч гап эмас!\nБрок ширин хаёллардан сергак тортиб, ўзига келди.\n— Биласизми, биродари азиз. Энди менга ўша — ўзингиз таърифлаган чуқурчангизнинг қаерда жойлашганини кўрсатиб қўйсангиз. Сўнг бемалол уйингизга кетаверишингиз мумкин. Эртага эса тонгда ўз мулкингизни олиб кетгани келаверинг.\n— Ростданми?— дея кўзларини пирпиратди мушукча.\n— Шубҳа қилишга асло ўрин йўқ,— деди Брок ва ўша сирли жойга бошлаб боришга ишора қилди.\n— Мана шу жойда,— деди Моурек тўсиқ ёнига боргач.\n— Ҳеч нарса йўқ-ку, бу ерда, ўрни ҳам билинмайди.\n— Мен ўша заҳоти яна текислаб қўйгандим,— дея ўз ишидан миннатдорона оҳангда гапирди Моурек. — Кўзга ташланмасин дедим-да!\nБрок бош ирғаб қўйди.\n— Яхши қилган экансиз. Шундай бўлса ҳам, барибир мен уни текшириб кўришим керак.\n— Марҳамат, изқувар жаноби олийлари, марҳамат.\n«Иш деган бундай бўпти»,— деб қўйди Брок, ўз-ўзича. Сўнг беихтиёр очилиб қолган жағларини ғижирлатиб қўйди. У шу дамда мижозига бу ишнинг қандай бажарилишини ўргатишга ҳам тайёр эди. Сўнг қудратли панжаларини ҳаракатга келтириб, бир зумда чуқурча қазиди ва бу чуқурчани Моурекка кўрсатиб:\n— Суяк шу ерда эдими?— деб сўради. Қорамош тасдиқ оҳангида бошини ликиллатди.\n— Шу ерда эди, энди эса йўқ.\n— Йўқлигини ўзим ҳам кўриб турибман. Энди менга бошқа керак бўлмайсиз, биродари азиз. Текшириш ишларини битта ўзим олиб бораман, ҳеч қандай гувоҳсиз. Мана бу ерни эса,— Брок кавлаб ташлаган чуқурчага ишора қилиб кўрсатди,— мен ўзим кўнгилдагидек қилиб тартибга келтириб" қўяман, эртагача хайр! - шиббалади, сўнг разм солиб қараб чиқди. Ҳаммаси жойида эди. Бирортаси таъқиб этмаётганмикин деган шубҳада атрофига бир-икки қараб ҳам қўйди. Текшириш ишлари қандай кетаётганлигини билиш мақсадида кимдир кузатиб турган бўлиши ҳам мумкин-да! Дарвоқе, ишни нимадан бошласа экан?\nКитобларда ёзилишича, одатда воқеа содир бўлган жойда, албатта қандайдир из қолиши керак.\nБрок яна атрофга кўз югуртириб чиқди; ҳеч қандай белгидан асар кўринмасди. Фақат текисланган ерда унинг ўз панжа излари бор эди, холос.\nИшни нимадан бошласа экан-а?. Тўсатдан унинг калласида ялт этиб бир нажот берувчи фикр пайдо бўлди. Бу ўз фикри эмас эди, албатта. Буни қайсидир бир китобдан ўқиган эди. Брок ўқиган китобларидаги саргузаштларни шу қадар ўзига сингдириб олган эдики, ҳозир миясида ўша саргузаштлар айқаш-уйқаш бўлиб кетганди; шу сабабли уларнинг қайси бири рост, қайси бири ёлғонлигини ҳозир сира фарқлай ололмасди.\n«Ҳар қандай тажрибасиз қидирувчи ҳам жиноятчининг воқеа содир бўлган ерга қайтиб келишини кутади, чунки жиноятчи жиноят қилган ерига қайтиб келмай иложи йўқ»,— дея мулоҳаза қилди Брок ва дарҳол бу кашфиётини амалда синаб кўришга киришди (гарчи Брокнинг ҳеч қандай кашфиёти бўлмасада).\nБу ишга фавқулодда оддий тарзда киришди. Яъни, юнгларининг ялтироқ сирти жиноятчига ўзининг қаерга яширинганлигини сездириб қўйишидан чўчиб, сал нарироққа, тўсиқдан унча узоқ бўлмаган ерга таппа ётиб, ўғрини кута бошлади.\n«Ҳамма буюк кашфиётлар оддий хулосалардан туғилади. Изқуварлик. соҳаси ҳам бундан мустасно эмас»,— Брок кўнглини хотиржам тутиб, мамнунлик билан мулоҳаза юрита бошлади.\nКейин, шу тахлит жим ётавериш охири жонига тегди. Брок зинғиллаб бориб катагидан яқинда харид қилган «Изқувар Фокснинг сўнгги муаммоси» деб номланган китобни олиб келди ва уни ўқишга тутинди. Бекордан-бекор ётаверганидан нима фойда, ҳеч бўлмаганда изқуварликка оид бирор маънили гап ўқигани қолади-ку! Жиноятчини эса, чуқурчага яқинлашиб қолганда шарпасидан илғаб олар. Шундай хаёлда у китобга мукка тушди.\nХудди шу лаҳзада, яъни изқувар Фокс ботқоқдан сирли панжа изларини топган пайтда тўсиқ ортидан қудратли қанотларнинг силкинишига ўхшаган бир овоз эшитилиб қолди.\nБрок китобни ёпди-да, билдирмай — бир кўзини юмиб, тўсиқ тирқишидан ўша томонга мўралади. Сўнг бу тўсиқдан енгил сакраб ўтди-да, ўтакаси ёрилаёзган товуққа қараб дағдаға қила кетди.\n— Ўрнингиздан қимирламанг! Бу ерда нима қилиб юрибсиз!\n— Тупроқ титкилаяпман. Ёки тупроқ титкилаш ман қилинганми-а?— деб қақағлади товуқ?\n— Эътироз билдирилмасин!— дея унинг сўзини бўлди Брок ва сўроқни давом эттира кетди:— Мен қидирув маҳкамасининг бошлиғи, яъни бош изқувар бўламан. Саволларимга виждонан жавоб беришингизни талаб қиламан. Акс ҳолда, бўйнингиздаги жавобгарлик ортади.\n— Марҳамат, лекин мен ҳеч қандай жиноий иш қилганим йўқ-ку, бошлиқ... жаноби олийлари.\n— Қидирув маҳкамасининг...— дея товуқнинг йўл қўйган хатосини тўғрилади Брок.— Бош тортмасдан, менинг саволларимга тўғри ва аниқ жавоб беринг. Исмингиз нима?\n— Турар жойингиз қаерда?\n— Қўшни ҳовлидаги товуқхонада.\n— ...қўшни ҳовлидаги,— дея ярим овозда такрорлади Брок, сўнг бу муҳим маълумотларни қунт билан қалингина ёзув дафтарига тиркаб қўйди.— Бу жой сизга олдиндан маълуммиди? — Брок товуққа синовчан назар салди.\n— Гапингизга тушунолмадим?— деди товуқ гарангсиб.\nБрок масхараомуз тиржайди:\n— Хўп, майли. Қани айтинг-чи, сиз бу ерни аввал ҳам ҳеч кавлаганмидингиз? Кавлаганмисиз ёки йўқми, деб сўраяпман сиздан?\n— Йўқ, ҳеч қачон кавламаганман.\n— Шунақами?!— дея бир лаҳза жим бўлиб қолди Брок.— Бўлмаса энди нега бу ерда ўралашиб қолдингиз?\n-Чувалчанг, қурт-қумурсқалар қидиряпман. Ҳамма товуқлар қатори.— Энтикиб жавоб қайтарди товуқ.\n— Чувалчанг, қурт-қумурсқалар қидиряпман денг-а?— Брокнинг овозида пичинг оҳанги сезилди. . Сўнг Брок пойлаб туриб бирдан ҳужумга ўтди:\n— Нега энди айнан шу ерни танладингиз? Айтайлик, сал нарироқни эмас, а, ҳурматли товуқхоним?\nҒалаба нашидасидан Брокнинг кўзлари чақнаб кетди. Бу саволи билан у товуқни тутдим деб ўйлаганди-да! Ана энди бу қақилдоқ чипор унинг олдида ер ўпиб, айбига иқрор бўлади!\nАммо қақилдоқ пинагини ҳам бузмай вазмин оҳангда жавоб қайтарди:\n— Шундоқ юмшоққина ер турганда, нима қиламан бошқа жой излаб, қидирувчи жаноби олийлари. Кимдир бу ерни аввал қавлаган экан. Ҳа, айтмоқчи, боя қандайдир бир ит қазиётгандай бўлувди. Қаранг-а, панжа излариям танишга ўхшаяпти. Ким билади, бу ердан нималарни қидирганикин? Албатта, менга ўхшаб чувалчанг ёки қурт-қумурсқалар излаб келмагандир. Итнинг бундай майда-чуйда нарсалар билан иши бўлмайди. Буни ҳатто тухумдан янгигина чиққан жўжа ҳам билади!\n— Бас!— Брок бидирлаб маҳмадоналик қилаётган товуқнинг сўзини бўлди. Аммо кўнглида унинг баъзи эътирозларида жон борлигини ҳам тан олди. Наҳотки, шундай муҳим бир ишнинг очилишига қандайдир бир товуқ халақит берса! Бу ерда у бекорга овора бўлиб юргани йўқ-ку! Буни изқуварлик деб қўйибди. Шунинг учун ҳам у бу ерда овораи сарсон бўлиб юрибди-да!\n— Ҳм,— дея маъноли томоқ қириб қўйди Брок. Энди у вақтдан ютиши, қандай қилиб бўлса ҳам бу маҳмадона товуқдан қутулиш чорасини изларди.\n— Бу ердаги гаплар шу ерда қолсин. Мен муҳим бир ишнинг изидан тушганман. Шу сабабли ҳам барчага шубҳа билан қарашимга тўғри келади...\nБеҳуда безовта қилганим, учун узр, қақилдоқ хоним! Энди эса, марҳамат қилиб, чуқурчани текислаб қўйинг, сўнг сизга рухсат берамиз. Омон бўлйнг... Брок қутулганингиз билан табриклайман, деган маънода бошини ликиллатди-да, тўсиқ ортидаги ўз кузатув жойини бориб эгаллади. Товуққа энди у эътибор бермас, китоб мутолаа қилишга ҳам кўнглида рағбат сезмасди. Вақт ўтиб борар, текширув ишлари эса сира олдинга силжимас эди. Эртаси тонг чоғи Моурек ёнига келганида, нима дейди?\nБрок ўйлай-ўйлай, ахийри бир қарорга келди, қандай бўлмасин берган ваъдасининг устидан чиқиши керак. Йўқолган суяк ўрнига ҳатто ўзиникини бериб бўлса ҳам мижозининг кўнглини олиши лозим. Минг қилса ҳам у биринчи мижози! Тўғри, бу иши бир ҳисобдан қаллобликка ҳам ўхшаб кетади, лекин қидирув маҳкамасининг обрўсини ўйлаб шундай қилишга мажбур.\nБалки эртагача ҳамма нарса яхши бўлиб кетар, чиқмаган жондан умид.\nАммо ишлар у ўйлагандек бўлиб чиқмади: тонггача бу атрофга ҳеч бир зот яқин йўламади.\nМаҳкама бошлиғининг келажакда ҳам бу ҳурматли мижозига сидқидилдан беҳад ҳизматлар қилишига астойдил ишониб, эртаси кун саҳарда Моурек қидирув маҳкамасидан этли товуқ суягини олиб кетди.\nТовуқ суягини топиш эса Брокка осон кечмаган эди. Гарчи, унинг бисотида ҳали яна анча-мунча сўнгак-пўнгаклар бўлса-да, Моурекка бошқачароғи-дан эмас, айнан унинг йўқотганига ўхшаш товуқ суягидан топиб бериши лозим эди. Маҳкама обрўси учун у ҳар қандай ишни бажаришга тайёр!\nМижоз йўқолган нарсасининг топилганидан ўзини қўярга жой тополмай қолди. Хурсандлиги шу даражага етдики, ҳатто йўқотган нарсасини ким ўғирлагани ҳақида суриштириш ҳам хаёлидан чиқиб кетди. Ҳамма гап шундаки, йўқолган нарсаси топилган эди! Ҳаяжондан Брокка ташаккурлар айтиб, кўнглини кўтариши лозимлиги ҳам эсига келмади. Брок ҳам баъзи андишаларга бориб, индамай қўя қолди — ичига ютди. «Индамаганлиги»нинг иккита сабаби бор эди. Биринчидан, ўзининг виждони олдида ҳам тили қисиқ эди. Иккинчиси, илк мижози кўринганга изқувар Брок аллақандай юлгичлардан эмаслигини айтиб юрса, бунга не етсин?! Моурек хайр-маъзурни нася қилиб ғойиб бўлди. Брок яна ишсиз қолди.\nҲовлида турмуш одатдагича кечарди: ғозлар ғоғолар, товуқлар қа-қағлаб шовқин солар эдилар. Ен қўшни — чўчқабоқарнинг ҳовлисидан эса чўчқа боласининг чапиллатиб терт егани, эчкининг маъраши эшитиларди. Ҳеч ким ўзида янги пайдо бўлган истеъдодли изқуварга эҳтиёж сезмас эди.\nАммо бу ҳол узоққа чўзилмади. Куннинг иккинчи ярмида кимдир Брокнинг катаги олдида тўхтади.\nБрокнинг жони нақ ҳиқилдоғига келди. Наҳотки унинг ҳийлясини мижози сезиб қолган бўлса?! Брок уялганидан Моурекнинг юзига тик қарашга ҳам ботинолмади. Дунёда виждон азобидан ёмонроқ дард бормикан?\n— Нима гап? Тинчликми, биродари азиз? — Хиёлдан сўнг тилга кириб сўради Брок.\n— Шўрим қурсин, изқувар жаноби олийлари,— дея сўз бошлади Моруеқ минғирлаб.— Яна ўша аҳвол...\n— Нималар деяпсиз? Яна суягингизни ўғирлаб кетишдими?\n— Бу гал мўмайроғини, яъни чўчқа суягини ўғирлашди,— деди Моурек титраб-қақшаб.\nБрок ўзини чуқур хаёлга толгандай қилиб кўрсатди. Аслида эса, ўз ҳолига қўймаётган бу хира қорамошни кўчага итқитиб юборган бўларди-ю, иложи йўқ-да! Ахир, қачонгача бир тийинга ҳам арзимайдиган молини деб унинг бошини қотиради? Қолаверса, Брокдай изқувар бундай арзимас ўғрилик билан овора бўлаб ўтириши инсофдан эмас.\nАксинча, эътиборда турган бир каттароқ иш билан шуғулланса, шуҳрати ҳам ошарди, маҳкамасининг обрўси ҳам кўтарилиб кетарди...\nБироқ баланд нарвонга ҳам энг қуйи пиллапоядан чиқилади. Бордию мижозлари кўплигидан бош қашишга қўли тегмай қолганда ҳам бошқа гап эди, бунақанги бачкана нарсалар билан бошимни қотирма, деб Моурекнинг секин ковушини тўғрилаб қўярди-я! Афсуски, унинг қидирув маҳкамасига камоли ишонч ва эътиқод билан қатнаб турган ягона мижоз ҳозирча мана шу шумшук қорамош бўлиб турибди. Балки қўни-қўшнилари, қани бу ишни Брок қандай уддаларкин, деб пана-панада кузатиб туришгандир?.. Шу боис ҳам унинг Моурекка илтифот кўрсатишдан бошқа бирор-бир чораси йўқлиги аниқ.\n— Ҳм-м, батафсил гапираверинг. Мен шундай бир ҳийла ўйлаб ишга киришайки, натижада жиноятчи қўлга тушганини ўзиям билмай қолсин.\nМоурек чуқур хўрсиниб олди-да, бўлган воқеани ҳикоя қила кетди. Бу гал у ҳеч қийналмай, равон гапирарди...\nМоурек ҳар бир сўзни чертиб-чертиб, маъноли қилиб сўзлаётганига қарамай, Брок ундан зиғирча ўзига наф сезмади. Чунки қорамош айтган гапларнинг ҳаммаси олдин айтилган гапларнинг айнан такрори эди, холос.\nЯъни Моурек суякни ўша — олдинги жойига кўмган, у ердан эса кимдир ўмариб кетган. Бор-йўқ гап шу!..\n— Яна кимдир ўмариб кетибди,— дея Моурек қиссасини тугатди.— Ердам бера олармикинсиз-а? Чўчқа суяги эди, шуни назардан соқит қилмасангиз бўлди, тақсир.— Илтижоли боқиб қўйди Моурек, йўқотган бисотининг қимматига шама қилган ҳолда.\n— Кўнглингизни тўқ тутинг, биродари азиз,— деди қатъий оҳангда Брок, чунки шу тобда шундан бошқа нарса унинг миясига келмаган эди.— Эртага кечқурун хабар олинг, йўқотган суягингизни олиб кетасиз.\nИзқувар Брокнинг ўзига бўлган қатъий ишончига дарз кетди, шу сабабли у текшириш учун берилган муддатдан ютиш мақсадида иложи борича вақтни чўзишга ҳаракат қиларди.\nМоурек хайр-хўшни ўрнига келтириб таъзим қилган кўйи бир зумда ғойиб бўлди. Брок яна икки ўт орасида қолди ва бирор-бир чора топиш мақсадида китобларни титкилашга тушиб кетди. У яна бир бор китобларнинг ўғирликлар ҳақида ҳикоя қилувчи қисмларини синчиклаб ўрганиб чиқди; аммо бундан зиғирча ҳам наф сезмади. Барча машҳур қидирув ишларининг хулосаларига кўра, жиноятчи албатта жиноят қилган жойига қайтиб келиши шарт эди. Нега энди мазкур жиноятчи бу темир қоидадан истисно бўлиши керак?! Нега энди бу «хазина» жиноятчини ўзига қайта жалб қилмас экан? Кеча келмаган бўлса, балки бугун келиб қолар? Балки келиш-келмаслик ҳақида бир қарорга келолмай, иккиланиб тургандир?\nБрок оғир хўрсиниб, «Изқувар Фокснинг сўнгги муаммоси» номли китобни қўлига олди. Ўқишга киришишдан олдин одатдагидек тўсиқ ортидаги жойини эгаллади.\nАммо бугунги ўқиган китобларидан ҳеч нарса ололмади.\nУ сатрларга кўзини лўқ қилиб тикканича узоқ ўй суриб қолар, лекцн гап нима ҳақда кетаётганига ақли етмасди. Борди-ю, жиноятчини бу гал ҳам қўлга ололмасам, чўчқа суягини қаердан топаман, деган ташвишли фикр миясини кемирарди. Бу ҳам майли, Моурек мабодо ким ўғрилик қилганлиги ҳақида сўраб қолса-чи? Унга нима деб жавоб беради?\nШубҳалари тўғри бўлиб чиқди. У чиндан ҳам ҳеч кимни қўлга туширолмади.\nКун бўйи бу атрофда фақат икки жонзот пайдо бўлди, холос! Бу ҳам бўлса бир жуфт кўк пашша эди! Улар чуқурча атрофидан кетмай, ғинғиллаб учиб юришарди.\nТашвишланганича ҳам бор экан: эртаси куни кечқурун қидирув маҳкамасининг бошлиғи, яъни, бош изқувар Брок ўзига тегишли бўлган мазали чўчқа суягидан маҳрум бўлди.\nМижози ўзининг олиҳиммат мурувватпешасига яна миннатдорлик билдиришни унутиб, тезда унинг кўзидан ғойиб бўлди. Брокнинг омадини қарангки, Моурек гўё бу гал ҳам жиноятчининг кимлигини суриштиришни унутди. Мабодо сўраб қолгудек бўлса, айтаман деб Брок ҳам антиқа бир латифабоп ҳикояни ўйлаб қўйган эди. Бахтига Моурек сўрамади. Брок ҳам ёлғон сўзлашдан қутулди. Яна шуни ҳам айтиб ўтиш керакки, мабодо жиноятчи яшириниб олган бўлса, бундан аввало у ўзини-ўзи овора қилаётган, қолаверса, бу машҳур изқуварнинг ҳали кимлигини билмаган, юксак истеъдодини пайқамаган бўлади, холос.\nБрокнинг ўз ризқидан маҳрум бўлаётгани эсига тушганда эса: «Ҳечқиси йўқ, ҳали Моурек менга мутлақо ишониш мумкинлиги ҳақида ҳаммаёққа овоза қилиб чиққанидан кейин мижозларим кўпайгандан-кўпайиб, бу оворагарчиликларим унутилиб кетади»,— дея ўзига тасалли берарди.\nЭртасига унинг маҳкамаси олдида яна бир мижоз пайдо бўлиб қолди. Не кўз билан кўрсинки бу ўша Моурек эди!\nУнинг гапига қараганда, бу гал каттагина бир қорамол суягини ўғри уриб кетибди. Бу инсофи йўқ қандай ўғри экан-а?!\nБрокнинг юраги орқасига тортиб кетди. Борди-ю, иши яна ўнгидан келмаса, бундай ноёб нарсани энди у қаердан топиб беради?\nМоурек бугун ўзини ҳар қачонгидан ҳам сипо ва хотиржам тутган ҳолда ғоят бурро гапирарди. Энг охирида шундай таклифни ўртага ташлади:\n— Балки кўмадиган жойимни ўзгартирсаммикин-а, жаноби изқувар?\n— Асло ундай қила кўрманг, ишнинг пачавасини чиқаришингиз мумкин-а! Ҳеч нарса ўзгартирилмасин!\nАгар чуқурча жойи ўзгартирилгудек бўлса, шунча вақтдан бери олиб бораётган иши барбод бўлишини у Моурекка сабр-тоқат билан тушунтирди. Жиноятчи бу жойга ўрганиб қолганлигини, ўрганиб қолгандан кейин эса ҳушёрлиги камайиб, бепарво бўлиб қолишини яна эринмай уқтирди (Брок бу гапларни аслида изқуварлар ҳақидаги китоблардан ўқиганди). Дастлабки қилинган ҳаракатдан кўра кейинги ҳаракатлар ёрдами билан жиноятчини осонроқ қўлга тушириш мумкинлигини такрорлади.\n— Сиз уни қўлга туширдингизми?— Ҳайратдан кўзларини катта очиб сўради Моурек.\nБрокнинг нафаси ичига тушиб кетди. Ўз уйдирмалари тўрига ўзи илинишига сал қолди.\n— Албатта йўқ-да, биродари азиз! Аммо мен уни тутдим десам ҳам бўлаверади. Чунки биринчи гал унга раҳмим келиб қўйиб юбордим, у ваъда бериб, бошқа бундай номаъқулчилик қилмайман, деб сўз берди. Иккинчи галгисида жуфтакни ростлаб қолишга улгурди. Энди бу учинчи маротабасида эса у мендан қутулиб бўпти! Мен уни бўйнидан ғиппа бўғиб, тўғри олдингизга олиб бораман. Қўни-қўшниларни йиғамиз, улар ҳам ораларида қандай аблаҳ борлигини билиб қўйишсин.\n— Демак, сиз уни кўрдингизми, изқувар жаноблари?— Қорамош ҳеч нарсани тушунмагандай Брокка қаради.\n— Кўриш ҳам гапми, мана шу ўз панжаларим билан тутиб олдим уни, биродари азиз.\nБрок ёлғон сўзлаётганлигини тушуниб турар, лекин бундан бошқа иложи йўқлигини ҳам биларди.\n— Жаноби изқувар, ўша муттаҳам ким эканлигини билсам бўладими?— деб қўрқа-писа сўради Моурек.\n— Асло! — унинг сўзини шартта бўлди Брок.— Овоза қилиб юборасизда, ҳамма ишнинг пачавасини чиқарасиз.\nНиҳоят у бу шилқим мижоздан қутулиш йўлинй топгандай бўлди.\n— Кечирасиз, жаноби изқувар.— Айбдорларча бош эгди қорамош,— бундай нозик ишларга ақлим етмаса...\nУйига қайтаётиб, Моурек, яна бир бор ортига ўгирилиб қарадида, журъатсизгина сўради:\n— Ҳалиги мазали говмуш суягига қачон келсам бўлади?..\n— Эртага кечқурун, дея умидсиз тўнғиллади Брок ва мижозига орқа ўгириб олди. Шунақаям хира бўладими мижоз дегани, фақат ўзини ўйлайди. Бу текширишлар ўз-ўзидан бўлмаётгани тўғрисида хаёлига ҳам келтирмайди.\nЎзи пиширган ошни ўзи ейишга мажбур бўляпти. Бошқа нима ҳам дейиш мумкин? Ўзи тўқиб чиқарган ёлғон-яшиқлар домидан қандай қутулиб чиқса экан? Мана сенга мақтанчоқликнинг оқибати!\nБошқа иложи ҳам йўқ эди-да! Ахир бу тасқаранинг олдида ўзининг ноқулай аҳволга тушиб қолишига йўл қўйиб бўлармиди? Моурекнинг юзидаги масхараомуз ифодани ўзи ҳам сезди-ку! Йўқ, унга бошқа ҳеч нарса айтолмасди, мумкин ҳам эмасди.\nШундай хаёлларга борар экан, бехос калласида ажойиб бир фикр ялт этиб кетди, яъни ўзи тўқиган уйдирмаларни очиқ тан олиб қўя қолса қандай бўларкин? Жони тинчирди. Ёки аксинча бўлармикин? Чунки Моурек бир зумда чор атрофга жар солиб, унга қарши ҳамманинг нафратини қўзғатиб қўйиши ҳам ҳеч гап эмас. Шундан сўнг, албатта қидирув маҳкамаси ёпилиши ўз-ўзидан аён. Кейин кўринган жонивор Брокнинг устидан кулиб, жўн ишни ҳам эплолмаганини таъна қилиб юради.\nБу гапларни айтишга осон холос, ахир у, Брок мана қанчадан буён бу ишнинг уддасидан чиқолмаяпти.\nИз! Бирорта из қолганидаям майлийди! Номига бўлса ҳам қандайдир изча керак. Фоксга осон, жиноятчи кўлмак четидаги балчиқда ўз панжа изларини қолдириб кетибди, қолган ишни у хамирдан қил суғургандек бажариши тайин.\nАфсуски, жиноятчи унга, яъни Брокка ҳеч қандай из қолдирмаган!\nБрок ёнверида қалашиб ётган китобларга разм солиб чиқди. Жиноятчини жиноят содир қилган жойида қўлга олиш учун бу китобларнинг қайси биридан бирор маънили маслаҳат топса бўларкин? Жиноятчи сўнгги дақиқаларда яширинишга муваффақ бўлди, деб баҳона қилиш ҳам қийин. Бу гапга энди овсар Моурек ҳам ишонмайди.\nБрок оғир хўрсинди.\n— Ҳали эртагача анча вақт бор. Жиноятчини балки бу гал қўлга туширарман.\nБрок севимли китобини олиб аста кузатув жойига йўл олди. Яхшилаб жойлашиб олгач, қўлидаги китобнинг белгилаб қўйилган саҳифасини очди. Изқувар Фокс кўлмак четидаги балчиқда жиноятчи қолдирган яккаю ягона изни топиб, шу пайтгача қўлга туширолмаётган жиноятчини тутишнинт антиқа лойиҳасини ишлаб чиқа бошлади. У бу лойиҳа устида шунчалик узоқ ўйладики, бу орада Брок панжалари орасида очиқ қолган китоб билан ухлаб қолишга ҳам улгурди.\nБрок туш кўрди. Тушида у изқувар Фоксга айланиб қолганмиш. Энди жиноятчини тутай деганда, ярамас жиноятчи қўйган тузоққа илиниб қолибди.\nИзқувар Фокс-Брок, жиноятчини қувиб кетаётиб, бу тузоққа, яъни ўпқон устидан енгилгина ёпилган қамишга билмай оёғини қўйибди-ю, сал бўлмаса тубсиз жарга йиқилаёзибди. Хайриятки, жар ёқасида осилиб, илдизи билан ўпқон чеккасига омонатгина илиниб турган бутадан ушлаб қолибди.\nНожўя ҳаракати туфайли бир ўлимдан қолиб, ночор бута шохига илашиб турган изқуварнинг вужуди дағ-дағ титраркан, у чўчиб уйғониб кетди.\nЎзига келиб, бу воқеалар тушида рўй берганлигини англаб етгунча анча вақт ўтди. Ахийри енгил тортди, ёқимли бир ҳис вужудини эгаллади.\nКитобга кўз югуртиришдан аввал, ҳар эҳтимолга қарши тўсиқ ортига бир кўз ташлаб қўйди.\nҚаради-ю, тош қотди: у ерда нимадир ғивирлар эди! «Ҳа-ҳа, у ерда кимдир бор!\nЖиноятчидан бошқа ким ҳам бўларди?!»\nШу тобда ҳаммадан шубҳа қилишига тўғри келарди.\nЖиноятчи ниҳоят жиноят қилган ерига қайтган эди!\n— Ўрнингдан қимирлама!\nБрок иккинчи маротаба мазкур тўсиқдан ҳужумкор руҳда сакраб ўтди. Унинг олдида ҳурпайиб ерга кулала бўлиб ётиб олган, ҳали она сути оғзидан кетмаган бир митти мушукча қўрқинч аралаш миёвлаб турар, қалтираганидан оёқчалари ўзига бўйсунмасди.\n— Исминг? — дея Брок блокнотини очди.\n— Мен билмайман... — дея жавоб қайтарди паст овозда миёвлаб мушукча.\n— Нега энди билмас экансан?! Ҳамманинг ҳам қандайдир исми бўлади-ку!\n— Мен-мен — менинг ҳали ҳеч қандай исмим йўқ! — овозини яна ҳам пастлатиб миёвлади му-шукча.\nБрок навбатдаги саволини ўйлаб ҳам улгурмагандики, миёвлаётган мушукчанинг олдида осмондан тушдими, ердан чиқдими кўзлари юлдуздек чақнаб, баҳайбат она мушук пайдо бўлди ва бу ҳолдан довдираб қолган терговчига таҳдид қила кетди. Терговчи сўроқни давом эттиришни ҳам, эттирмасликни ҳам билмай эсанкираб қолди.\n— Бечора гўдакка дўқ қилишни бас қилинг, — деб қичқирди она мушук. — Қўрқувдан ўтакаси ёрилиб кетиши мумкин норасиданинг! Нима энди, болаларимизга кўчада юриш ҳам мумкин бўлмай қолибди-да?! — сўнг боласига юзланиб, — қани, бу ёққа келчи, оппоғим, токи онанг тирик экан, сенга ҳеч ким ғиринг деёлмайди! — деди.\nНиҳоят, Брок ҳушини йиғиб олди. Гап буёқда экан-да!\n— Болангиз ҳеч қаёққа қимирламайди! Мен сўроқ олиб боришим керак:\nБоласини олиб кетишга шайланиб турган она мушук ортига ўгирилди:\n— Агар сўроқ қилиш зарур бўлса, марҳамат, бошқаларни сўроқ қилинг! Нега энди менинг боламга ёпишиб қолдингиз?!\nЖаҳли чиққанидан Брокнинг овози бўғилди, хириллаб деди:\n— Мендек нуфузли изқувар билан бундай оҳанг-да гаплашишни сизга ким қўйибди, кампиршо?!\n— Нуфузли дейсизми? Аксинча, ғирт тентаксиз, жаноб Брок. Ахир, сизнинг устингиздан бутун қўни-қўшнилар кулиб ётишибди-ку!\n— Кулишяпти, дейсизми? Нега кулишар экан?\n— Жуда ҳайрон қоляпсизми? — Ҳужумга зўр берди она мушук. — Ораларингизда бўлиб ўтган савол-жавобларни товуқ ҳаммага айтиб, сизни масхара қилиб юрибди.\n— Ғийбатчи жодугар! — деб сўкинди Брок бошқа гап топа олмай.\nОна мушук тасдиқ оҳангида бош ирғади.\n— Ҳа, ҳамма товуқларга ўхшаб ғийбатчи-да! Аммо унинг гапларида ҳам жон борга ўхшайди. Марҳамат қилиб ўзингиз айтинг-чи, қайси аҳмоқ изқувар товуқлар ер титиб чувалчанг ёки қурт-қумурсқа излашини билмайди?..\nБрок ўзини тутиб туролмади:\n— Менга қаранг, кампиршо, аввало сиз ким билан суҳбатлашаётганлигингизни танангизга ўйлаб кўряпсизми? Мен бу ерда жиддий бир жиноий иш устида текширув олиб боряпман. Сиз эса менга қараб дўқ қиласиз. Жаноб Моурек бу ерга беркитиб қўяётган суяклар пешма-пеш йўқоляпти, сиз умуман тасаввур қилиб кўряпсизми? Жаноб Моурек ҳам шу ерда яшайди... Эҳтимол, у сизнинг қариндошингиз бўлиб чиқар?\nБу гапдан она мушук гўё чаён чаққандай сакраб тушди.\n— Шундай деса ҳам бўлади. Яқин қариндошимиз у, бир нарса деб бўлмайди. Яхшилигидан доим ишкал чиқариб юради. Албатта майда-чуйда ишкаллар холос, тўғрими?.. Топганини боласига едириб-ичириш ўрнига йиққани-йиққан. Ўзини ўйлайди.\nВайсаб турган мушук ногоҳ жим бўлиб қолди ва қаҳ-қаҳ уриб кулиб юборди.\n— Мана бу соз бўпти, йўқ-йўқ, қойил бўпти! — У яна қаҳ-қаҳ уриб кулди. Кулгисининг зўридан думалаб қолай деди. Нима гаплигини тушунмай, аввалига қўрқиб кетган митти мушукча ҳам энди жилмая бошлади.\n— Шундай қилиб, йўқолган суякни ахтаряпман денг, жаноб изқувар? — деб масхараомуз сўради, кулгисини аранг тийиб она мушук. — Ҳалиги, анави Моурек ўғирлатган суякларни-да! Ха-ха-ха-ха!\n— Тентакка ўхшаб кулавермасангиз-чи! — жаҳли чиқиб акиллади унга Брок. — Йўқолган суяклар тўғрисида сизга бирор нарса маълумми, ўзи, а?\nБрок қаламининг учини тупуги билан ҳўллади-да, блокнотининг тоза саҳифасига тўғрилади:\n— Мен сиз билан ҳазиллашаётганим йўқ, мен сизни сўроқ қиляпман, сўзларимга жиддий жавоб беринг, кампиршо! — деди.\nОна мушук жиддий тортди-да:\n— Ёзинг! — дея сўзини оҳиста давом эттирди. — Мижозингиз Моурек сизни қандай чув туширганини ҳаммага айтиб, мақтаниб юрибди.\n— Туширганини? — Брок ҳайрон бўлгандай, блокнотига кўз тикдй.\n— Яъни, алдаганини, тушундингизми?\nБрок жим қолди. Унинг вужудига титроқ кирди, аллақандай нохушлик рўй бераётганини кўнгли сезиб турарди.\n— Моурек ҳеч қанақа суякни ҳеч қачон, ҳеч қаерга кўммаган, бу унинг ҳийласи. Биринчиси ҳам, иккинчиси ҳам, учинчиси ҳам қип-қизил ҳийла!..\n— Буни сиз аниқ биласизми?\n— Моурекнинг ўзидан эшитдим. Айтяпман-ку, у сизни қандай лақиллатганини овоза қилиб юрибди, деб! У ўйлаб топган чуқурчани аҳмоқ бўлиб сиз қандай кавлаганингизни ҳам кўринганнинг қулоғига кула-кула қуйиб ётибди.\n— Ҳа, нима, мен фаришта деяпманми? Ҳалиги, ўз бисотингиздан берган суякларни-чи, сиздан сал нарироқда яшайдиган ҳамкасабангиз бор-ку, Багука, ўшанга пуллаяпти, аниқроғи, сутга айирбош қиляпти. Багука сутни хуш кўрмас экан. Моурек эса сутни жонидан ҳам яхши кўради.\n— Мен ҳам сутни жуда яхши кўраман, — дея чийиллади митти мушукча, онасининг пинжига суқулиб.\n— Сен жим тур! — Асабий бақириб берди Брок. Унинг дағдағаси она мушукка ёқмади, у яна ҳурпайиб олдида, шанғиллай кетди:\n— Менинг боламга нимага бақираверасиз? Қайси айби учун бақирасиз, бу норасидага? Жаҳлингиз чиқса, бурнингизни тишланг. Ҳаммасига айбдор ўзингиз-ку! Кун бўйи мудраб ўтирасиз, ўйлаб топган аҳмоқона изқуварлик ишларингиз билан овора бўлиб, атрофда нималар бўлаётганидан бехабарсиз!\n— Нима? Буларни мен кўрмаяпманми? Ким текширяпти бўлмаса бу ерда содир бўлаётган воқеаларни? Чигалларни ким ечяпти?\nҒазабдан Брокнинг танасига титроқ кирди.\n— Жуда синчков терговчи эканлигингизни кўриб турибмиз! — заҳархандалик билан деди она мушук ва яна кўппакка қараб ҳезланди. — Агар атрофга кўзингизни каттароқ очиб қараганингизда эди, мушук ва мушукваччаларнинг катта суякларни ея олмаслигига аллақачон ақлингиз етган бўларди. Бу мазали таомларга бизнинг тишимиз ўтмайди, жаноби бош изқувар. Эҳтимол, сиз ўзингизга нима ёқса бошқалар ҳам шу нарсани хуш кўради, деб ўйлар-сиз?..\nОна мушук думини мағрур кўтариб, ғолибона юриш билан аста у ерни тарк этди. Мушукча ҳам онасининг олдига тушди-ю, диккайган думчасини онасига ўхшатмоқчи бўлиб хўп уринди, лекин бунинг уддасидан тўла чиқолмади.\nБрок ёлғиз қолди.\nҲал этилмай келинаётган, чигал муаммонинг бундай фавқулодда ечими руҳини тушириб юборган эди. Она мушук унинг устидан ошкора кулиб кетган бўлса ҳам, ҳолдан тойган кўппак ҳатто унга қарши бир қур вов ҳам дея олмади.\nШу куниёқ кечқурун Брок катагининг пештоқига ёпиштирилган:\nТез — арзон — ишончли\nдеган лавҳа ғойиб бўлди.\nБрок уйдирмалар битилган бир уюм китобларини ахлатхонага чиқариб ташлади ва шу кеча оёқларини бемалол чўзиб, мириқиб ухлади. «Изқувар Фокснинг сўнгги муаммоси» нима билан тугаганини билмаганига ҳам ачинмади, ҳатто у ҳақда ўйламай ҳам қўйди.\nҚайтанга илк бор мушкул муаммони ечишни зиммасига олган изқувар Брокнинг овозаси тезда чор атрофга тарқаб кетди.\nҚўшниси Товуқхон бу воқеани бутун икир-чикирларигача қўшни товуқларга ёйиб чиқди. Бу хабарни эшитганлари эса оқизмай-томизмай бошқаларга етказишди.\nНима ҳам дердик, товуқ — товуқ-да, уларнинг қўлидан бошқа қандай иш ҳам келарди.\nБу воқеа катта-кичик шов-шувларга сабаб бўлди. Брок эса кўп таъна-маломатларга қолди.\nАммо кўп вақт ўтмай, бу воқеалар унутилиб кетди. Чунки ҳар қандай шов-шувнинг ҳам умри қисқа бўлади. Брокнинг ҳам қулоғи тинчиди.\nФақат Моуреккина, мабодо йўлида дуч келиб қолгудек бўлса, бу ҳовли қўриқчисини айланиб ўтишни маъқул кўрарди.


Мактабгача таълим вазирлиги болалар боғчалари ёпилгани ҳақидаги миш-мишларни рад этди - Anhor\nAnhor Все посты Мактабгача таълим вазирлиги болалар боғчалари ёпилгани ҳақидаги миш-мишларни рад этди\nМактабгача таълим вазирлиги болалар боғчалари ёпилгани ҳақидаги миш-мишларни рад этди\nИсточник: Gautam Arora/unsplash.com\nМактабгача таълим вазирлиги болалар боғчалари ёпилгани ҳақида тармоқда тарқалган миш-мишларни рад этди. Мактабгача таълим муассасаларига фақат карантин чекловларига амал қилиниши шарти билан болаларни қабул қилишга рухсат этилади. Бу ҳақда “Спутник” нашри ёзади.\nЭнди ота-оналар ва бошқа бегона шахслар болалар боғчаси ҳудудига киритилмайди. Бунга фақат ўткир зарурт туғилганида ва ПЗР-тест мавжудлиги шарти билан рухсат берилади.\nCOVID-19 белгилари пайдо бўлган гуруҳлар Санитария-эпидемиологик осойишталик ва жамоат саломатлиги хизматининг хулосасига кўра вақтинчалик карантинга жойлаштирилади.\nЭслатиб ўтамиз, 4 январдан бошлаб мактаб, лицей ўқувчилари ва талабалар онлайн-ўқишга ўтказилмоқда. Улар бу форматда бир ой давомида ўқийди.\nМасофавий таълимга ўтилиши муносабати билан сафарни кейинга қолдиришга мажбур бўлган талабалар ўзларининг авиа- ва темир йўл чипталарини 2022 йил 24 февралгача бошқа даврга бепул алмаштириш имкониятига эга бўлади.\nУшбу масалаларни мувофиқлаштириш учун Олий ва ўрта махсус таълим вазирлигида махсус штаб ташкил қилинди. 21 январь соат 9:30 дан бошлаб барча ташкилий масалалар бўйича қуйидаги фаол линия рақамларига мурожаат қилиш мумкин: 10-06, 71-246-97-45, 71- 246-28-63.\nСамарқанд вилоятида пахта режасини ошириб бажаргани учун фермерга автомобиль совға қилинди


Тавозели толиби илм Аллоҳ таоло ва инсонлар наздида шарафлидир — Исломобод\nСиз шуердасиз Бош саҳифа → Тавозели толиби илм Аллоҳ таоло ва инсонлар наздида шарафлидир\nislomobod Декабрь 18, 2018 0 Изоҳ\nБир куни Аллоҳ таолога йўл бошлайдиган ёш йигит Боғдодда илм ҳалқаси қилиб, инсонларга дарс бера бошлади. Инсонлар унга қаттиқ боғланиб қолишди. Баъзи илмдан хабари бор кишилардан бирининг қалби ҳасадга тўлди. У йигитнинг илм мажлисига келиб, уни шарманда қилмоқчи бўлди. Дарс бошланди. Ниҳоят, якунлашиб қолганида ҳалиги киши ўрнидан туриб, шундай деди:\n— Эй, бу! Ҳозир сен бизга айтган нарсани биз эшитмаганмиз? Буларни қаердан олиб гапираяпсан? Бу илм эмас!\nЙигит унга ҳотиржамлик билан:\n— Эй, жаноб! Сиз барча илмларни жамлаганмисиз?\nЛол қолдирувчи савол. Агар “ҳа” деганида эди, Бақара сурасининг “Унинг илмидан ҳеч нарсани иҳота қила олмаслар. Магар, Ўзи ҳоҳлаганини, холос” ва Исро сурасининг “Илмдан фақатгина озгинасигагина етдингиз” оятларига хилоф қилган бўлар эди.\n— Йўқ, — деб жавоб берди.\n— Қанчасини ҳосил қилгансиз?\n— Мен ушбу дарсда айтганларим сиз билмайдиган ярмидир, — деб жавоб қайтарди йигит.\nИнсон тавозели бўлиши керак. “Мен билувчиман” деб айтмаслиги керак. Балки, “Мен Аллоҳнинг фазли ила билувчиман” деб айтсин. Шу зайлда киши илм ўргангани сари олим бўлаверади. Агар, киши ўзини олим деб билса, дарҳақиқат у жоҳилдир. Агар “Мен илм талаб қилувчиман, сиз эса олимсиз” деб айтса зарари йўқ. “Билмайман” деб айтишликнинг ҳеч уят жойи йўқ.\nНабий соллаллоҳу алайҳи васалламга бир неча саволлар берилганида у зот “Билмайман” деб жавоб берганлар. Ҳатто, у зотга ваҳий нозил бўлгач жавоб берганлар. Бу ер юзидаги илм чўққисидир.\nУмар розияллоҳу анҳу: “Агар биз “Билмайман” сўзини билмаганимизда, ҳалокатга юз тутар эдик” деганлар.\nАллоҳ таоло барча толиби илмларга манфаатли илм ато қилсин! Кишини ўзини олим деб билишидан Ўзи сақласин!\nАраб тилидан таржима қилди\n«Ўзбекистоннинг илмий шон-шарафини қайта тиклаш борасидаги қарорлар тарих саҳифаларига олтин ҳарфлар билан ёзилади»\nНамунали маънавият соати бўлиб ўтди


Эртага янги ўйинчилар келишади | "NAVBAHOR" FUTBOL JAMOASINING RASMIY WEB SAHIFASI\nЭртага янги ўйинчилар келишади\nКеча "Олмалиқ" билан назорат учрашуви ўтказган "навбаҳорчилар" бугун чарчоқ аломатларини бартараф этиш билан банд бўлишади. Эртадан бошлаб футболчиларимиз яна икки махал машғулотларга қайтишади. Таркибда рўй берган ўзгаришларга тўхталадиган бўлсак, кўрикда бўлган икки дарвозабон Михаил Наумов ва Хуршид Хўжаевларга мураббийлар штаби жавоб беришга қарор қилди. Бу футболчилар фаолиятиларини бошқа жамоада давом эттиришларига тўғри келади. Маълум бўлишича Хўжаев "Андижон" йиғинига бориб қўшилган. Эртанги машғулотларда "Навбаҳор" сафига янги футболчилар қўшилиши кутилмоқда. Уларнинг номларини мухлислар эртага билиб олишлари мумкин.


Германия терма жамоасини тарк этаётган афсона ҳақида сиз билмаган 13 факт!\n12 март, 2021, 17:50\nXXI асрдаги "бундестим"нинг энг кучли мураббийи бўлиши ҳеч кимнинг ҳаёлига келмаган.\nSPORTS.uz Германия терма жамоасини узоқ йиллардан бери бошқариб келаётган Йоахим Лёв ҳақида сиз билмаган қизиқарли маълумотларни тақдим этади.\nЯқиндагина Йоахим Лёв терма жамоа постини топшириши аниқ бўлгани ҳақида маълумотлар эълон қилинди. Шу боис, таниқли мутахассиснинг фаолиятига назар ташлашга қарор қилдик. Лёв тарихий шахс сифатида Германия футбол мухлислари хотирасида абадий қолиши аниқ.\nЛёв "бундесманшафт" тепасига 2006 йилнинг 12 июль санасида келган. Ваҳоланки, у терма жамоалар маркази билан 2004 йилда шартнома имзолаган эди. 2006 йилда бўлиб ўтган мундиалда Юрген Клинсманга ёрдамчи бўлган мутахассис унинг истеъфосидан кейин бош мураббийга айланди. Германиялик футбол мухлислари Лёвнинг тайинланганини эшитгач, эътироз билдирган эди. Кейинроқ, айнан у XXI асрдаги "бундестим"нинг энг кучли мураббийи бўлиши ҳеч кимнинг хаёлига келмаган.\nБугунги кунга келиб, мутахассис терма жамоани қабул қилиб олганига 14 йилу 240 кундан ошди. Европа терма жамоалари постида ҳеч қайси мураббий бундай узоқ муддат ўз ўрнини сақлаб қолмаган. Ундан кейинги ўринда Aндорра терма жамоасини 11 йилдан бери бошқариб келаётган Колдо Aлварес бормоқда.\nЛёв Германия терма жамоасида ишлаган энг камтарин мураббий. У термага қадар бирорта катта клубни бошқармаган. “Штутгарт”, “Карлсруэ", “Фенербахче”, “Aданаспорт”, “Тироль” сингари жамоаларда фаолият олиб борган бўлса-да, бирорта совринга эга чиқмаган.\n"Йоги" профессионал футболчи бўлгани кўпчиликка номаълум бўлиши мумкин. Мутахассис ёшлик чоғларида асосан Бундеслига иккинчи дивизионида фаолият олиб борган. Aсосан, “Фрайбург”да яхши таассурот қолдирган бўлиб, Германия олий дивизионида 52 ўйинда иштирок этган. “Штутгарт” клуби либосида қаҳрамонимиз 7 гол киритишга ҳам муваффақ бўлган.\nҚуйи лигаларда унинг ишлари яхши юришгани рост. Ҳужумкор ярим ҳимоячи бўлгани учун унинг ҳисобида 81 гол мавжуд. 252 ўйин учун чакки натижа эмас. Ўз вақтида, унга Германия ёшлар жамоасидан таклиф келиб тушган. Лёв 4 ўйинда иштирок этганига қарамай, бирорта гол кирита олмаган.\nМураббийлик фаолиятини 1994 йилда бошлаган. Швейцариянинг “Внтурере” клуби сафида бутсаларини михга илгач, ўша йилдаёқ мураббийликка қўл урган. Орадан кўп ўтмай, у ватанига қайтиб келади ва “Штутгарт” мураббийлар штабида ўрин эгаллайди. Бир йилдан сўнг, қаҳрамонимизни расман бош мураббий этиб тайинлашади. Ўзининг мураббийликдаги илк йилларидаёқ Германия кубогини қўлга киритган “Йоги” УЕФA кубоги финалини “Челси”га бой беради.\nЛёв Германия терма жамоасида тўп сурмай, уни бошқарган 3-мураббий саналади. Унга қадар бундай ишни Отто Нерс (1926-36) ва Эрик Риббек (1998-2000) амалга оширган, холос.\nУнинг бошқарувида немис футболининг бугунги юлдузлари дебют қилишга муваффақ бўлган. Томас Мюллер, Мануэль Нойер шулар жумласидан. Эътиборлиси шундаки, Йоахим терма жамоа эшикларини барчага очиб қўйишни хуш кўради. Унинг қўл остида шу кунга қадар 100 дан ортиқ немис футболчиси терма жамоа либосида майдонга тушган.\nУнинг бошқарувида "бундестим" барча катта мусобақаларда иштирок этган. Конфедерациялар кубогини қўшиб ҳисобласак, икки бор чемпионлик, уч бор финал ва 6 бор ярим финал. 14 йиллик фаолият учун шунчаки ажойиб кўрсаткич!\nЛёв бу борада сайёрамиздаги мутлақ етакчи мутахассис саналади. Европа ва жаҳон чемпионатларида у 34 ўйинда шогирдларини майдонга олиб тушган ва 23 ғалабага эришган. Мусобақанинг финал босқичида ҳеч ким у сингари кўп ўйин ўтказмаган. Бу борада ҳам Йоахимга тенг келадигани йўқ.\n"1:7" – Бразилияда чуқур руҳий ёки жисмоний тушкунликни билдиради. Ҳозир ҳам бу атама трендда! "ЖЧ-2014" "бундестим" айнан Лёв қўл остида майдон эгаларини ер тишлатган эди.\nУнинг ЖЧ финалининг 88-дақиқасида Марио Гётцени майдонга туширади. Унга мураббий айтган сўнгги сўзларга эътибор беринг:\n“Майдон чиқ ва Мессидан кучлироқ эканлигингни исботла!”\nДарҳақиқат, 113-дақиқада Aндре Шюррле томонидан узатиб берилган тўпни Марио рақиб дарвозасига жойлаб қўяди. Бунга қадар жаҳон чемпионати тарихида финал ўйинида захирадан майдонга тушган футболчи ҳал қилувчи голни киритмаган эди. Бундан ташқари, Марио ҳали-ҳамон ЖЧ финалида гол киритган энг ёш футболчи (22) мақомини ҳеч кимга бермай келмоқда.\nҚаҳрамонимиз бир неча йиллардан бери сочлари сабабли турли ҳазиллар қурбони бўлиб келмоқда.Кўплаб журналистлар ундан парикдан фойдаланиши ҳақида саволлар берган. Aввалига, мутахассис бу саволлардан ғазабланар эди. Кейин кўникиб қолди. Унинг бу мавзуда берган энг сўнгги интервьюсига эътибор беринг:\n“Менга миш-мишлар етиб келади. Ҳаммани шу нарса қизиқтиргани ғалати. Бўлмаган гап! Мен париклардан фойдаланмайман. Шунчаки, сочларим соғлом ва улар истаган томонига қараб ўсади. Эсимни таниганимдан бери шундай услубда соч ўстираман. Ўйлашимча, бошимни яхшилаб ушлаб кўрмоқчи бўлганлар қолмади!”


Месси Примерада энг кўп ўйин ўтказган аргентиналикка айланди » Скачать музыку бесплатно новинки музыки 2016-2017\nМесси Примерада энг кўп ўйин ўтказган аргентиналикка айланди\nКомментариев: 0 Просмотров: 146 Дата: 21-04-2016, 12:34 «Барселона» жамоаси ҳужумчиси Лионель Месси Испания чемпионатининг 34-турида «Депортиво»га қарши кечган учрашувда иштирок этди. Бу 28 ёшли футболчининг Примерада энг кўп ўйин ўтказган аргентиналик футболчилар қаторида биринчи ўринга чиқиб олишини таъминлади. Эндиликда Месси 344 ўйинлик кўрсаткичи билан Испании чемпионатида Ариэл Ибагасуни (343) ортда қолдирди. Бу рўйхатда кейинги ўринларни Фернардо Касерес (339 ўйин), Пабло Диас (330) ва Лео Франко (328) қайд этилган. Жорий мавсумда Месси Испания биринчилигининг 29 учрашувида майдонга тушиб, 24 гол урди. - деб хабар бермоқда Stadion.uz нашри.


Кураш давом этаяпти ёхуд яна бир бор ЎХҲ “Одноклассники.ру” гуруҳимизнинг ёпилиши ҳақида « Ўзбекистон Халқ Ҳаракати\nКураш давом этаяпти ёхуд яна бир бор ЎХҲ “Одноклассники.ру” гуруҳимизнинг ёпилиши ҳақида\n15 February 2013 - 14:37\nМаълум бўлгани каби мана бир ҳафтадир ЎХҲ нинг “Одноклассники.ру” сайтидаги гуруҳимизнинг фаолияти номаълум сабабларга кўра тўхтатиб қўйилганди. Биз бу ҳақда ББС ўзбек хизмати (https://soundcloud.com/turkistontv) ва ҳаракатимиз сайти орқали ҳурматли ўқувчиларимизга баъзи маълумотлар бердик.\nШунингдек, биз бу сайт эгаларига мурожаат қилиб, гуруҳимиз нимага ёпилиб қолганлигининг сабабларини ўрганишга ҳаракат қилдик. Ушбу мурожаатимизга қуйидаги жавобни олдик:\nГруппа заблокирована за нарушение условий Лицензионного соглашения\n(п.7.4.3) и не подлежит восстановлению.\n(7.4. Лицензиату запрещается:\n7.4.3. осуществлять пропаганду или агитацию, возбуждающую социальную, расовую, национальную или религиозную ненависть и вражду, пропаганду войны, социального, расового, национального, религиозного или языкового превосходства;)\nУшбу жавоб бизнинг “Одноклассники.ру” сайтидаги саҳифамизнинг фаолияти тўхатилиши учун оддий баҳона эканлиги кўриниб турибди. Чунки ЎХҲ низом ва дастурида миллий ёки диний низоларга ўрин берилмаган, аксинча ҳаракатимиз жамият тараққиётининг ўрта, мўътадил йўлини танлагандир. Афтидан диктатор Каримов ва малайлари “Одноклассники.ру” сайти раҳбарларига таъсир қилишнинг бирон йўлини (МХХ орқали ёки катта пора билан) топиб, улардан бизнинг гуруҳимизни мана шундай ҳеч ким ишонмайдиган сабаб билан ёпиб қўйилишига эришганга ўхшайди.\nХўш, бунинг асосий сабаби нимада?\nБу сабаб диктатор Каримовнинг сўз ва матбуот эркинлигидан ўлгудек қўрқишидадир. Чунки Ўзбекистонда сўз ва матбуот эркинлиги таъминланадиган бўлса бу диктатура режимининг деярли чорак асрдан бери ўзбек халқига қилиб келаётган даҳшатли зулми, диктатор ва унинг оиласининг ҳуқуқий ва молиявий жиноятлари албатта фош бўлади. Натижада эса халқ жунбушга келиб, диктатор Каримовни ҳокимиятдан ағдаради…\nХуллас, кураш давом этади. Бир томонда, ЎХҲ бошчилик қилаётган эркинлик, адолат ва ҳақиқат тарафдорлари, иккинчи томонда эса диктатор Каримовнинг зулм ва ҳақсизлик малайлари. Ушбу кураш майдонида сизларни ЎХҲ билан ҳамкорлик қилишга яна бир марта чақирамиз.\nЙўқолсин Ўзбекистонда Ислом Каримов диктатураси!


15:48 10.12.2019 (Янгиланган 15:59 10.12.2019)\nТОШКЕНТ, 10 дек — Sputnik. Суд Петербург метросида теракт уюштириш иши бўйича асосий айбланувчи Аброр Азимовни умрбод қамоқ жазосига маҳкум қилди. Бу ҳақда РИА Новости хабар қилмоқда.\nИккинчи ғарбий округ ҳарбий суди Азимовни террорчилар уюшмасида иштирок этиш ва танишларини унга жалб этиш, теракт уюштириш, ноқонуний қурол айланмаси ҳамда портловчи моддалар ва портловчи қурилмаларни тайёрлаш, сақлаш ва ташишда айбдор деб топган.\nСанкт-Петербург метросида теракт уюштирганликда айбланувчилар айбини тан олишмади\nБошқа айбланувчилар 19 йилдан 28 йилгача озодликдан маҳрум қилинган. Суд Акрам Азимов, Ибрагим ва Муҳаммадюсуф Эрматовларни жиноятлар мажмуасига кўра 28 йилга озодликдан маҳрум қилган. Прокурор уларни ҳам умрбод озодликдан маҳрум қилишни сўраган эди.\nСодиқ Ортиқов 22 йилга “кесилди”. Шоҳиста Каримова, Муҳамадюсуф Мирзаалимов, Азамжон Маҳмудов ва Дилмурод Муидиновлар 20 йил умрини панжара ортида ўтказади. Сайфулла Ҳакимов ва Баҳром Эргашев 19 йил қамоқ жазоси тайинланган.\nСудда уларнинг айблари исботланган.\nБарча судланувчилар 500 мингдан 800 минг рублгача жаримага тортилган.\n2017 йил 3 апрел куни Санкт-Петербург метросининг "Сенная площадь" ва "Технологический институт" бекатлари орасида вагон ичида портлаш содир бўлди. Фожиада 16 киши, жумладан, худкуш террорчи Акбаржон Жалилов қурбон бўлди.


Мамлакатимизда ёшлар истиқболи, келажаги йўлида муайян ишлар амалга ошрилмоқда. Хусусан, “Ёшларга оид давлат сиёсати тўғрисида”ги Ўзбекистон Республикаси Қонуни қабул қилингани бу борадаги ишлар кўлами самарадорлигини янада оширди. Дарҳақиқат, ёшларга эътибор келажакка эътибор демакдир. ЎзМТДП сайловолди Платформасида кенг билимли, еркин фикрлайдиган, ўз қарашларида миллий ғоямизга таянган, ўз хатти-ҳаракати, ҳаёт тарзи билан миллий маънавий қадриятларга, ватанпарварлик ва инсонпарварлик ғояларига садоқатли ёшларни тарбиялаш устувор вазифалардан этиб белгиланган.\nПартия Бухоро вилоят кенгаши мазкур вазифаларни амалга ошириш борасида ЎзМТДП Марказий кенгаши ташаббуси билан илгари сурилган қатор йирик лойиҳалар доирасида ёшлар, айниқса, уюшмаган ёшларни иш билан бандлигини таъминлаш, касб–ҳунарга йўналтириш борасида ҳам хайрли ва езгу ишларни амалга оширмоқда, янгича услуб ҳамда ташаббускорлик асосида фаоллик кўрсатмоқда.\nБиргина партиянинг Бухоро вилоят кенгаши томонидан “Хизмат – беминнат” лойиҳаси доирасида жорий йилнинг шу даврига қадар 51 та бепул ўқув курслари ташкил етилди.\nМазкур ўқув курсларида 23 та уюшмаган ва 136 нафар кам таъминланган оила фарзандлари таълим ва касб–ҳунар сирларини ўрганмоқда. Курсларга 21 нафар кўнгилли ўқитувчилар раҳбарлик қилмоқда. Лойиҳада таълим олган 23 нафар ёшдан 12 нафари бугун олий таълим даргоҳлари талабалари сафидан ўрин олди. Дарҳақиқат, аҳолининг турли қатламлари орасига кириб бориб, уларнинг муаммоларини ўрганиш асносида ижобий ечим топаётган муаммолар кўлами фуқароларнинг партиядан, унинг фаолиятидан, маҳаллий Кенгашлардаги депутатларидан мамнунлигини кўрсатмоқда.\n– “Хизмат – беминнат” лойиҳаси доирасида Жондор тумани марказида кимё фанидан ташкил етилган ўқув курсида бепул таълим олиб, грант асосида талаба бўлдим, – дейди кам таʼминланган оила фарзанди, 2 гуруҳ ногирони, айни дамда Бухоро Давлат тиббиёт институти 1-курс талабаси Умурзоқ Болтаев. – ЎзМТДПга, депутат Мамлакат Тошевага ҳамда устозим Ҳабиба Қораеваларга ўз миннатдорчилигимни бидираман.\n– Келажакда ўз танлаган соҳаси бўйича жамиятда муносиб ўринга ега бўлишга интилиши бор ёшларни кўриб, кўнглингиз кўтарилади, – дейди талаба Умурзоқ Болтайевнинг устози Ҳабиба Қораева. – “Хизмат – беминнат” мана шу каби ёшларнинг орзулари қанотида муҳим бир пойдевор вазифасини ўтади, десак муболаға бўлмайди. Келгусида ҳам партия билан ҳамкорликни давом еттириб, беминнат хизмат асосида ёшлар келажаги учун фидокорона меҳнат қилишга ҳаракат қиламан.\nЎзМТДП Бухоро вилоят кенгаши девони етакчи мутахассиси


Телефоннинг қуввати тугаб қолганда асқотадиган 5 маслаҳат - Zamin.uz\n15:53 / 07.03.2015\nТелефоннинг қуввати тугаб қолганда асқотадиган 5 маслаҳат\nКўпчилик телефоннинг қуввати тугаб бораётган, смартфон атиги 10 фоиз қувват қолганини кўрсатган вазиятга тушган. Бу вақтда ёнингизда зарядлаш қурилмаси бўлмаса, бунинг устига шаҳар марказида бўлсангиз ва ҳеч кимдан уни олиб туролмасангиз нима қилиш керак? «Российская газета» бу борада асқотаддиган бешта маслаҳатни тақдим этди.\nАгар бирор савдо марказида ёки унга яқин жойда бўлсангиз, зарядлаш қурилмаси ўрнатилган махсус шкафлари бўлган дўконларни изланг – одатда йирик тармоқларнинг дўконларида бундай шкафлар бўлади. Телефонингиз қувват олгунча, дўкон айланиб туришингиз мумкин.\nИсталган мобил алоқа салонига кириб, телефонни қувватлантиришни сўрашингиз мумкин. Бирор операторнинг салонига мурожаат қилиш мақулроқ – бундай хизмат рад қилиниши эҳтимоли жуда кам. Шунингдек, электроника дўконларидан ҳам буи сўрашингиз мумкин.\nТелефонни зарядлаш учун махсус терминаллар ҳам мавжуд. Афсуски, улар унчалик кўп эмас, одатда йирик савдо марказларида, кафеларда, аэропорт ва вокзалларнинг кутиш залларида бўлади. Терминалларда барча смартфонларга тушадиган қурилмаларни топпиш мумкин, нархи ҳам қиммат эмас.\nСмартфонлар оддий телефонлардан кўра тезроқ қувват йўқотиши билан танилган. Агар зарядлаш учун вақтингиз кам бўлса, смартфонда учиш режимини ёқинг – шунда у тезроқ қувват олади. Шунингдек, зарйдалаш вақтида телефонни ўчириб қўйсангиз ҳам бўлади, шунда қурилма энергия сарфламайди ва тезроқ қувват олади.\nАвиарежимни ёқиш ёки қурилмани ўчириш имкони бўлмаса, яъни бирор муҳим қўнғироқни ўтказиб юборишни истамасангиз, ишлатмаётган функцияларингизни, масалан, GPS, Bluetooth, интернет кабиларни ўчириб қўйинг. Шунингдек, экран ёрқинлигини камайтириш ҳам фойда беради.\nМанба: www.daryo.uz “Замин” янгиликларини “Одноклассники”да кузатиб боринг\nЯнгиликлар » Технология » Телефоннинг қуввати тугаб қолганда асқотадиган 5 маслаҳат


Турк ҳарбийлари курд жанггариларини таъқиб қилмоқда\nТуркия Бош вазири Ражаб Тоййиб Эрдўғон Ироқ билан чегарада 24 турк аскарини ўлдирган курд жанггарилари “таъқиб қилинаётганини” таъкидлади. Бу кейинги бир неча йил ичида курд жанггарилари томонидан Туркияга қилинган энг талафотли ҳамла бўлди. Курдистон ишчилар партияси жанггарилари бир пайтнинг ўзида Туркиянинг бир нечта чегара постига ҳужум уюштирди. Курд жанггарилари ҳужумлари ортидан жанговар учқичлар ва вертолётлар ёрдамида Туркия қўшинлари шимолий Ироққа бостириб кирди.\nТуркия 24 нафар турк аскарини ўлдириган курд жанггариларидан ўч олинишини айтмоқда.\nТуркия расмийларига кўра, Курдистони ишчилар партиясининг (ПКК) 100 га яқин жанггариси бир пайтнинг ўзида Ҳаккари вилоятида жойлашган бир нечта чегара постига ҳужум уюштирган.\nБош вазир Ражаб Тоййиб Эрдўғон Анқарада қилган чиқишида жанггарилар таъқиб қилинаётгани ва қўшинларни шимолий Ироққа юборганини маълум қилди. Бундай жавоб “халқаро қонунларга доирасидадир”, деди у.\n- Чуқурчадан (Ҳаккари вилоятидаги туман-таҳр.) олинган сўнгги ахборотга кўра, биз 24 аскаримизни йўқотганмиз ва 18 аскаримиз жароҳатланган. Ҳозирда бу минтақада амалга оширилаётган кенг қамровли операциялар, жумладан жанггарилар изидан таъқиб қилиш халқаро қонунлар доирасидадир,- деди Эрдўғон.\nТуркия раҳбари Қозоғистонга режалаштирган сафарини қолдириб, ички ишлар ва мудофаа вазирлари, разведка бошлиқлари ва армия генералларини фавқулодда мажлисга йиғди.\nТуркия хавфсизлик идораларидаги манбаларга кўра, турк дессанти Ироқ ичкарисига 8 километр масофагача бостириб кирган ва жанговар учқичлар жанггариларнинг истеҳкомлари деб кўрилган минтақаларни ўққа тутган.\nИстамбулда мухбирлар олдида қилган чиқишида Туркия Президенти Абдуллоҳ Гул ҳужумлар учун ўч олинишини ваъда қилди.\n- Буни ҳамма ёдда тутши керак: бизга бу кулфатларни олиб келганлар бундан бир неча баробар оғирроқ кулфатларни бошдан кечиражаклар. Давлатимизни бу ҳужумлар билан заифлаштирмоқчи ёки тиз чўктирмоқчи бўлганлар бу ҳужумлар учун қасос жуда катта бўлишини ва уларнинг бошига бундан беш баттар кулфатлар солиншини кўражаклар,- деди Гул.\nМустақил Курдистон ғояси учун курашаётган Курдистон ишчилар партияси чоршанба кунги ҳужумларни амалга оширгани ва ўз сафларидан беш жанггари ҳалок бўлганини тасдиқлади.\nИнтернетда тарқатилган баёнотда “Бизнинг жанггарилар кечаси соат бирда Чуқурча тумани маркази ва Билижан ҳамда атрофдаги бир нечта ҳарбий постларга бир пайтнинг ўзида ҳужумларни уюштирди... 100 га яқин аскар, махсус кучлар, полициячилар ўлдирилди ва ёки жароҳатланди”, дейилади.\nВашингтонда АҚШ Президенти Барак Обама турк аскарларига қилинган ҳужумни “ўтакетган террорчи ҳужум”, дея қоралади. Қўшма Штатлар, деди Обама, ПККдан келаётган террорчи таҳдидини йўқ қилишга ҳаракат қилаётган Туркия ҳукумати билан бу ишда ҳамкорликни давом эттиради”.\nБрюсселда ҳам Европа Иттифоқи Ташқи ишлар вазири Кэтрин Эштон “жирканч террорчи ҳужумидан” ғазабга келганини баён қилди. ЕИ Анқарага зўравонликларга қарши туришида ёрдам беришга тайёр ва ПКК иттифоқнинг террорчи ташкилотлар рўйхатида қолади, дея қўшимча қилди Эштон.\nНАТО Бош котиби Андерс Фог Расмуссен ҳам курд жанггарилари ҳужумини кескин қоралади. “Бундай зўравонликни ҳеч нарса билан оқлаб бўлмайди. НАТО иттифоқчилари террорчиликка қарши курашда бирдамдир”, деди Расмуссен.\nЭтник курдлар Эрон, Ироқ, Туркия ва Сурия ўртасидаги минтақаларда яшади.\nБу ҳужум ва Туркиянинг унга жавоби АҚШ қўшинлари Ироқни тарк этаётган пайтда, ҳамда Сурияда президент Башар ал-Ассад режими аксил-ҳукумат чиқишларини куч билан бостираётган вазиятда минтақадаги беқарорликка ҳисса қўшиши мумкин.\nБундан ташқари Туркия НАТОнинг аксил-ракета мудофаа тизимини ўз ҳудудида жойлаштиришга розилик бергани Туркия билан Эрон ўртасидаги тарангликни кескинлаштирмоқда.


Бош сахифа > Янгиликлар > ВИЛОЯТ ИШЧИ ГУРУҲИНИНГ ИЖОБИЙ ХУЛОСАСИДАН СЎНГ БУЮМ БОЗОРИ ЎЗ ФАОЛИЯТИНИ БОШЛАЙДИ\nВИЛОЯТ ИШЧИ ГУРУҲИНИНГ ИЖОБИЙ ХУЛОСАСИДАН СЎНГ БУЮМ БОЗОРИ ЎЗ ФАОЛИЯТИНИ БОШЛАЙДИ\nХабарингиз бор, Республика махсус комиссиясининг ахборотига кўра 2020 йил 15 июндан бошлаб “яшил” ва “сариқ” ҳудудларда буюм бозорлари фаолиятига ҳам рухсат берилган эди.\nАйни пайтда ижтимоий тармоқларда Навоий шаҳри марказидаги “Навоий савдо комплекси” буюм бозори белгиланган кундан бошлаб фаолиятини бошламаётгани билан боғлиқ турли хабарлар тарқалмоқда.\nТаъкидлаш жоизки, “Навоий савдо комплекси” буюм бозори фаолиятини бошлашидан олдин, аввало унинг карантин талабларига тўлиқ жавоб беришини таъминлаш, шундан сўнг савдони йўлга қўшиш зарурлиги белгиланган.\nШунингдек, бозор ҳудуди тўлиқ дезинфекция қилиниши, унинг кириш-чиқиш жойлари пирометрлар, антисептик воситалар ва дезинфекцион “тўшак”лар билан жиҳозланиши ва бошқа бир қатор карантин талабларини амалга ошириш назарда тутилган.\nАйни пайтда, буюм бозори ҳудудини карантин талабларига мос ҳолга келтириш бўйича амалий ишлар давом этмоқда.\nШу боис, бозор ҳудуди тўлиқ карантин талабларига келтирилиб, тузилган вилоят ишчи гуруҳининг ижобий хулосасидан сўнг фаолият бошлашини маълум қиламиз.\nБундан кўзланган асосий мақсад бозор ҳудудига коронавирус пандемияси кириб келиши ва тарқалишининг олдини олишга қаратилган.\nСизнинг саломатлигингиз биз учун муҳим.\nКўрилганлар сони: 1027


Сохта тадбиркорлик ва ярадор замин ёхуд Чирчиқ дарёсининг кечаги ҳамда бугунги аҳволи хусусида\nЧирчиқ дарёсининг суви зилол ва мусаффолиги билан алоҳида ажралиб турган. Ғарбий Тянь-Шань тоғларидаги қор ҳамда музликлардан тўйинган Чотқол, Кўксув ва Пском дарёлари ниҳоятда шўх, тошдан-тошга урилиб оқиб, Чорвоқ сув омборига қуйилгач, тин олади. Маҳаллий аҳоли тоғ дарёлари сувини “пишган”, дея...\n07:52 28 Февраль 2019\n“Адолатнинг эшиги қаерда?” дейди термизлик фуқаро Халил ота Эшқувватов\nАна холос... Йўл-транспорт ҳодисаси содир бўлгунга қадар соғлиғидан асло шикоят қилмаган Хошбоқов Тоғаймурод авария оқибатида олган жароҳати туфайли вилоят ҳамда республика шифохоналарида мунтазам даволанган. Буни тасдиқловчи ҳужжатлар ҳам мавжуд.\n20:06 27 Февраль 2019\nОлий таълим тараққиёт локомотивига айлана оладими?\nТаълим бир вақтнинг ўзида инсон капиталини ривожлантиришнинг ҳам устқурмаси, ҳам омили, ҳам воситаси ролини бажарадики, у эзгуликнинг ёвузлик устидан ғолиб чиқишига имкон берувчи манбадир. Таълим сифатининг жорий ҳолати эса мамлакат гуллаб-яшнашининг ҳамда халқ фаровонлигининг индикатори ҳисобланади.\n19:27 27 Февраль 2019\n18:20 27 Февраль 2019\nРашк туфайли хотинини ўлдирган эрнинг келгуси тақдирига ойдинлик киритилди\nҲаммаси икки ёшнинг ўзаро келишмовчилиги туфайли юзага келганди. Эридан калтак еган аёл ота уйига аразлаб кетади. Қарори қатъий экан, эридан алимент пулини талаб қилиб, судга мурожаат қилади.\n10:58 27 Февраль 2019\n23:42 26 Февраль 2019\nЭлис Уэллс: АҚШ Ўзбекистонда амалга оширилаётган ислоҳотларни қўллаб-қувватлайди\nАҚШ Давлат котибининг Жанубий ва Марказий Осиё масалалари бўйича ёрдамчиси вазифасини бажарувчи Элис Уэллс Ўзбекистон билан АҚШ ўртасидаги ҳамкорликнинг бугунги ҳолати ва истиқболлари ҳақида қуйидагиларни сўзлаб берди:\n23:03 26 Февраль 2019\n21:12 26 Февраль 2019\n19:46 26 Февраль 2019\n19:49 25 Февраль 2019\n16:37 25 Февраль 2019\n12:03 25 Февраль 2019\nЖаҳонгир Аҳмедов АҚШлик киноижодкорлар билан туркум фильмларни суратга олади\n— Тақдимотда англашув меморандумида кўзда тутилган лойиҳаларни жамоатчилик кўригидан ўтказиб олдик, — дейди кинорежиссёр Жаҳонгир Аҳмедов “Телеграмм” ижтимоий тармоғи орқали “Халқ сўзи ONLINE” сайтига эксклюзив интервью берар экан. — Келгусида Unity Productions Foundation кинокомпанияси билан ҳамкорликда битта ҳужжатли, битта бадиий-публицистик...\n18:44 22 Февраль 2019\n10:04 22 Февраль 2019\nАҳоли розилигисиз ҳеч бир уй бузилмайдими?\nХабарингиз бор, Тошкент шаҳар ҳокими Жаҳонгир Ортиқхўжаев Мирзо Улуғбек туманида истиқомат қилувчи аҳоли билан олиб борилган очиқ мулоқоти давомида “аҳоли розилигисиз ҳеч бир уй бузилмайди”, деб таъкидлади. Бу ҳолат баъзи ижтимоий тармоқлар томонидан туман аҳолисининг айрим қисмида уйғотилган саросима ва...\n18:17 21 Февраль 2019\n01:26 21 Февраль 2019\nСирдарё вилоят ҳокими Ғофуржон Мирзаевдан эксклюзив интервью\nСирдарё вилояти ҳокими Ғофуржон Мирзаев Президентимиз Шавкат Мирзиёевнинг Сирдарё вилоятига ташрифидан сўнг “Халқ сўзи”га эксклюзив интервью берди.\n22:39 20 Февраль 2019\nАОКАда янги лойиҳанинг тақдимоти бўлди\n22:33 20 Февраль 2019\nАёл нега иккинчи марта қамалди?!\nҚорасувлик Қизлархон Солиева ҳам ўзининг ноўрин хатти-ҳаракатлари билан бир неча бор жиноят остонасини хатлаб ўтган. Шу боис Хўжаобод тумани судининг 2016 йил 19 октябрдаги ҳукмига биноан Ўзбекистон Республикаси Жиноят кодексининг 164-моддаси 2-қисмининг “б” банди билан 5 йил муддатга озодликдан маҳрум...\n18:52 19 Февраль 2019\n02:51 19 Февраль 2019\nShowing 141-160 of 422 items.


BBC Uzbek - O'zbekiston - Чингиз Айтматовнинг янги қўлёзмаси топилди\nЧингиз Айтматовнинг янги қўлёзмаси топилди\nСўнгги янгиланиш 26 сентябр 2012 - 07:52 GMT\nТаниқли адиб қизи Ширин Айтматованинг айтишича, отасининг ижодхонасидан ҳали ҳеч қачон чоп этилмаган ва ишқ-муҳаббат ҳақидаги романини топиб олишган.\nМарҳум турмуш ўртоғининг архивини тартибга солишга уринаркан, унинг рафиқаси Мария Айтматова вақт ўтиши билан сарғайиб кетган қўлёзмасига дуч келади.\n"Менимча, романнинг бир нечта саҳифаси йўқ, аммо матн 99 фоиз сақланиб қолган", деб айтган унинг қизи Би-би-сига берган суҳбатида.\nАён бўлишича, Чингиз Айтматов ҳали ҳеч қачон дунё юзини кўрмаган романини "Ер ва най", деб номлаган.\nАсар бош қаҳрамони қурилиши 1940 йилда бошланган ва бутун Иккинчи Жаҳон уруши йилларида ҳам давом этган Катта Чўй канали қурилиши иштирокчиси.\nРоман унинг ана шу қурилиш йилларидаги хотираларидан ҳикоя қилади.\nҚирғизистондаги энг катта канални қуриш ишларига Бишкек аҳолисининг қарийб 40 мингги сафарбар этилади.\nКанал қадим Буюк Ипак Йўлидан ўтгани боис, уни қуриш пайтида археологик қазиш ишлари ҳам олиб борилади.\nЧингиз Айтматовнинг бош қаҳрамони эса, ана шу пайт Чўй Буддасининг улкан ҳайкалини топиб олади.\n"Соцреализм усулида ёзилган роман Чингиз Айтматовнинг мумтоз ижод намуналаридан бири. Унда Катта Чўй канали қурилишидан ташқари, ишқ-муҳаббат ҳақида жуда ошкора ва жўшиб ҳикоя қилинади", дейди унинг Қирғизистон парламенти депутати бўлган қизи Ширин Айтматова.\nУнинг айтишича, "ўша пайтдаги Шўро Қирғизистони ҳақида кўп нарса ҳам маълум бўлмагани учун", романни ўқиш жараёнида китобхон жуда кўп тарихий воқеаларни ҳам билиб олади.\nЧингиз Айтматов нега бу романини чоп этишга қарор қилмагани сабаби маълум эмас.\nҚизи эса, айнан ишқ-муҳаббат ҳақида сўз кетган ўринлари бор бўёғи билан акс эттирилгани учун ҳам отам бунга ботинолмаган бўлса керак, дейди.\nРоманнинг қачонлар ёзилгани санаси ҳам аниқ эмас. Агар яқинларининг сўзларига қаралса, тахминан 70-йилларда қораланган бўлиши мумкин.\nҚизининг айтишича, отасининг ижодхонасидан яна "бир уюм қоғозлар", шу жумладан, ҳали босмахона юзини кўрмаган яна бир қиссасига ҳам дуч келишган.\nПойтахт Бишкекда ёзувчи отасининг музейини очишга ҳозирлик кўришаркан, икковлон унинг архивини тартибга келтираётган бўлишган.\n"Ер ва най"нинг тез орада рус, кейин эса, инглиз тилида чоп этиш режаланмоқда.\nҚизининг айтишича, "асарни нашрга тайёрлашда кўмак беришлари учун аввал отаси билан бирга ишлаган одамларни топиш, унинг бадиий қимматини ўрганиш зарур. Бунинг учун эса, камида бир йил керак бўлиши мумкин".\nЛенин ва қатор Давлат мукофотлари соҳиби, Социалистик Меҳнат қаҳрамони бўлган марҳум Чингиз Айтматов "Асрга татигулик кун", "Оқ кема", "Кунда" ва "Соҳил бўйлаб чопаётган олапар" каби бутун дунёда қўлма-қўл бўлиб кетган қатор асарлар муаллифидир.\nЁзувчи, ўз навбатида, сиёсий фаолиятда ҳам банд, СССР Олий Кенгаши депутати, аввал СССР, кейин эса, Қирғизистоннинг турли давлатлардаги элчилари бўлиб ҳам фаолият олиб борган.\nЧингиз Айтматов ўзининг 80 ёшини нишонлашга улгурмай, 2008 йилнинг 10 июн куни Олмониянинг Нюрнберг шаҳридаги касалхонада ҳаётдан кўз юмганди.\nБи-би-си меҳмони-Дадахон Нурий\nШвейцария банки Кафка қўлёзмаси сақланаётган қутини очишга рухсат берди\nЁзувчи Ўринбой Усмон ижодидан: 'Анқонинг уруғи' - ҚИССА


Мукофот ҳақида — У ким, бу нима — QOMUS.INFO\nQOMUS.INFO > М ҳарфи > МУКОФОТ\nМУКОФОТ — биронбир фаолият соҳасидаги алохдда ютуклар учун рағбатлантириш шакли. ЎзР да пул ва натура кўринишидаги, якка шахсларга ёки жамоага бериладиган Мукофотлар мавжуд. Мукофотлар ўзининг даражасига кўра: давлат М. лари, жамоат бирлашмалари ва б. нодавлат ташкилотларининг Мукофотлари, корхона, муассасаларнинг ўз ходимларига берадиган Мукофотлари, халқаро Мукофот ларга; шаклига кура эса — орденлар, медаллар, фахрий унвонлар, қимматбаҳо совринлар, пул Мукофот лари ва б. га бўлинади.\nДавлат Мукофотлари фуқароларнинг мамлакат ижтимоий-иқтисодий, сиёсий, маданий, фантехника, санъат ва адабиёт ҳамда бошқа соқаларда улкан муваффақиятларни қўлга киритганлиги, тараққиётга катта ҳисса қўшганлигини расман эътироф этилишини билдиради. Давлат Мукофот ларининг турлари, такдирланиш шартлари, тартиблари қонунлар ва б. расмий ҳужжатларда белгилаб қўйилади. Ўзбекистонда фан ва техника соҳасида Беруний (Абу Рапҳон Беруний) номидаги Ўзбекистон Республикаси Давлат мукофоти, бадиий ижод соҳасида Алишер Навоий номидаги Ўзбекистон Республикаси Давлат мукофоти, тасвирий ва амалий санъат, халқ ҳунармандчилиги сохасида Камолиддин Беҳзод номидаги Ўзбекистон Республикаси Давлат мукофоти, адабиёт ва санъат соҳасида Абдулла Қодирий номидаги Ўзбекистон Республикаси Давлат мукофоти, иқтидорли қизлар учун Зулфия номидаги Давлат мукофоти таъсис этилган. «Давлат мукофотлари тўғрисида» ЎзРнинг қонуни (1995Й. 22 дек.)га кўра, «Ўзбекистон Ҳаҳрамони» унвони, ЎзРнинг орденлари, медаллари, фахрий унвонлари ва Фахрий ёрлиғи давлат Мукофотлари ҳисобланади (қ. Ўзбекистон Республикасининг орден ва медаллари, Фахрий унвонлар).\nАйрим шахсларни жамият ҳаётидаги салмоқли ҳиссасини тақдирлаш мақсадида Жамоат бирлашмалари ва б. нодавлат ташкилотларининг Мукофоти ҳам таъсис этилади (мас, Ўзбекистон Ёзувчилар уюшмаси, рассомлар уюшмаси ёки б. жамоат бирлашмаларининг Мукофотлари).\nКорхона, муассасаларнинг ўз ходимларига берадиган Мукофотлари — меҳнат интизомкпч мустаҳкамлашнинг асосий ҳ^куқий усулларидан ҳисобланади. Корхонада ходимларни Мукофот лаш ички меҳнат тартиби қоидалари, Мукофот лашга оид ички низомлар, бошқа локал меъёрий ҳужжатлар асосида амалга оширилади. У моддий ва маънавий тусда бўлади. Моддий йўсиндаги Мукофотлар жумласига қимматбаҳо буюм билан ёки пул кўринишида бериладиган Мукофотлар киради. Пул Мукофоти корхонада иш қақи тўлаш тизимида назарда тутилган (иш натижасига кўра мунтазам бериб бориладиган) ва иш ҳақи тизимида назарда тутилмаган (бир марталик) Мукофот ларга бўлинади. Иш ҳақи тўлаш тизимида назарда тутилган (шу жумладан, корхона йиллик иш натижаларига кўра туланадиган «ўн учинчи» ва ҳатто «ўн тўртинчи» ойлик деб аталувчи) Мукофотларни бериш мезонлари, шартлари, тартиблари корхонанинг бевосита ўзида иш берувчи томонидан ходимлар вакиллик органи билан келишиб тасдикданадиган ички меъёрий ҳужжатлар билан белгиланади. Корхоналарда ташаккур эълон қилиш, ҳурмат китобига номини ёзиш, корхона фахрий унвонларини бериш ва ҳ. к. шакллардаги маънавий рағбатлантиришлардан фойдаланилиши мумкин. Ходимларни мукофотлашда қар бир ходимнинг корхона ютуғига қўшган қиссасини алоҳида ва муносиб баҳолаш иш самарадорлигини оширишга таъсир қилади.\nХалқаро Мукофотлар — халқаро ташкилотлар, жамғармалар, хорижий хусусий шахслар томонидан муайян соҳада оламшумул аҳамият касб этувчи ютукларга эришган кишиларни тақдирлаш (пул ёки махсус унвонлар, халқаро грантлар ва б. бериш) учун таъсис этилади (мас, Нобель мукофоти, ЮНЕСКО халқаро Мукофоти ва ҳ. к.).\nNext PostМУМТОЗ АДАБИЁТ


Ҳоким ёрдамчилари тизимининг жорий қилиниши, мамлакатимизда камбағалликка қарши курашишга қаратилган сиёсатда кескин бурилиш ясайди — Review.uz\nИқтисодий тадқиқотлар ва ислоҳотлар маркази директори Обид Ҳакимов “Ўзбекистон 24” телеканалига берган интервьюсида “...ҳоким ёрдамчилари ҳар куни аҳоли билан ишлаб, одамларга давлат томонидан яратилаётган молиявий имкониятларни етказиши қолаверса, тадбиркорлик ва деҳқончиликка ўргатиш орқали камбағалликдан чиқишига хизмат қилувчи инсондир”, дея таъкидлади.\n03.12.2021 йилда “Маҳаллада тадбиркорликни ривожлантириш, аҳоли бандлигини таъминлаш ва камбағалликни қисқартириш масалалари бўйича ҳоким ёрдамчилари фаолиятини ташкил этиш чора-тадбирлари тўғрисида”ги Президент қарори қабул қилинди.\n2022 йил 1 январдан ҳар бир шаҳарча, қишлоқ, овулда, шунингдек, ҳар бир маҳаллада тадбиркорликни ривожлантириш, аҳоли бандлигини таъминлаш ва камбағалликни қисқартириш масалалари бўйича туман (шаҳар) ҳокимининг ёрдамчиси лавозими таъсис этилди.\nҲоким ёрдамчиларининг тавсиялари асосида оилавий тадбиркорликни ривожлантириш дастурлари доирасидаги кредитлар; Бандликка кўмаклашиш давлат жамғармаси ва Жамоат ишлари жамғармаси, Фермер, деҳқон хўжаликлари ва томорқа ер эгаларини қўллаб-қувватлаш жамғармаси, “Аёллар дафтари” жамғармаси, “Ёшлар дафтари” жамғармаси ҳисобидан тадбиркорлик фаолиятини йўлга қўйиш, ўзини ўзи банд қилиш ва иш билан таъминлаш учун ажратиладиган субсидиялар берилади.\n“Ҳоким ёрдамчилари тизимининг жорий қилиниши, мамлакатимизда камбағалликка қарши курашишга қаратилган сиёсатда кескин бурилиш ясайди. Давлатнинг марказий даражада қабул қилган ислоҳотлари ҳоким ёрдамчилари ёрдамида аввало, вилоятлар, туманлар қолаверса, маҳаллалар даражасига олиб кирилади. Зеро, давлатимиз раҳбари таъкидлаганларидек, ҳоким ёрдамчилари бу президентнинг маҳаллалардаги вакили бўлиб, улар ҳар куни аҳоли билан ишлаб, одамларга давлат томонидан яратилаётган молиявий имкониятларни етказиши қолаверса, тадбиркорлик ва деҳқончиликка ўргатиш орқали камбағалликдан чиқишига хизмат қилувчи инсондир.\nЎзбекистонда камбағаллик даражасини камайтириш учун Хитой тажрибасидан фойдаланиш таклиф қилинди\nАҳолининг энг қуйи қатламлари билан ишлаб, уларнинг муаммолари ечими билан шуғулланувчи ва ўша ерда давлат сиёсатини юрғизадиган сиёсат олиб бориш кўзда тутилган. Биргина Хитой давлатини мисол қиладиган бўлсак, аҳолининг камбағалликда ҳаёт кечирувчи қатламини камбағалликдан олиб чиқиш учун ҳоким ёрдамчилари тизимига ўхшаш тизим жорий қилинди. Ушбу тизим доирасида 3 млндан ортиқ юқори малакали кадрлар аҳолининг қуйи қатламлари орасида юриб, дардини ўрганиб мамлакатнинг қарийб 800 млн аҳолисини камбағаллик чегарасидан олиб чиқди. Бундай мисоллар жумласига Кореядаги “Янги қишлоқ” дастурини ҳам келтириш мумкин”, дейди Марказ раҳбари.\nҲозирги кунда ўз фаолиятини бошлаган 9309 нафар ҳоким ёрдамчилари фаолиятини назорат қилувчи махсус агентлик ташкил этилди.\n“Ҳоким ёрдамчилари ҳар бир хонадонни индивидуал ёндашган ҳолда ўрганади ва ушбу ўрганишларни олиб бориш учун тоифаларга ажратилган сўровномалар тузилган. Аҳолининг шароит ва муаммоларидан келиб чиқиб сўровномалар фарқ қилади.\nҲозирги кунда мамлакатимизда истиқомат қилаётган 30 фоиз уй хўжаликлари ижтимоий ҳимояга муҳтож ҳисобланади. Ушбу оилаларнинг ҳар бирига индивидуал тарзда ёндашилиб, “йўл харита” лари ишлаб чиқилади.\nМисол учун, бир хўжалик доирасида оладиган бўлсак, ушбу оиланинг муаммоси аниқлангач, муаммони ечишда иштироки зарур бўлган муассасалар масалан, тижорат банклари, вазирликлар, ҳокимликлар нима иш қилиши кераклиги аниқ кўрсатилган йўл харитаси тузулади.\nРеспублика миқёсида оладиган бўлсак, 10 трлн. сўм кредитларга ва 2,5 трлн. сўм маблағ субсидияларга ажратилди. Бундан билишимиз мумкинки, ҳар бир маҳаллага ушбу тизимни молиялаштириш учун 1,3 млрд. сўм маблағ ажратилади. Қолаверса, баъзи бир вилоятларда солиқлардан ортган маблағларни ҳоким ёрдамчиларига тақсимлашмоқда.\nБиргина Жиззах вилоятининг Шароф Рашидов туманида фаолиятини бошлаган ҳоким ёрдамчисининг таъкидлашича ҳозирда унинг тассаруфида 2 млрд. маблағи бор.\nМамлакатимиз раҳбари томонидан ҳар бир ҳокимга ҳар куни камида битта янги иш ўрни яратиш вазифаси белгилаб берилди. Бир ойда камида 30 та янги иш ўрни яратилади. Буни амалга оширишда тадбиркорлик билан ҳуғулланиш нияти мавжуд бўлган аҳолига тадбиркорликни амалга ошириш учун зарур бўлган маълумотлар берилади ва йўл-йўриқ кўрсатилади. Тадбиркорлик билан шуғулланиш нияти мавжуд бўлмаган аҳоли учун ўша маҳаллада амалга оширилаётган инвестиция лойиҳалари ёки янги очилаётган ташкилотлардан уларга иш ўрни топиб бериши зарур ҳисобланади. Қисқача қилиб айтганда бандликни оширишга катта эътибор қаратилган.\nУшбу ислоҳотларнинг самарали натижасини баҳолаш учун бир қанча кўрсаткичлар тизими ишлаб чиқилмоқда, мисол учун, ҳар бир маҳаллада аҳоли жон бошига тўғри келувчи даромад даражаси ёки ҳар бир маҳаллада тадбиркорлар сони, ўзлаштирилаётган томорқалар ҳажми ва ҳокозоларни қамраб олувчи кўрсаткичлар тизими яратилмоқда ва жорий йилнинг февраль ойидан бошлаб ушбу кўрсаткичлар асосида баҳолаш тизими жорий қилинади. Баҳолаш деганда ҳар бир ҳоким ёрдамчисининг фаолияти шу кўрсаткичлар тизими орқали баҳоланиб рағбатлантирилади ёки чора кўрилади” дейди Обид Ҳакимов.


Ўзбекистонда Ёшлар муаммоларини ўрганиш ва истиқболли кадрларни тайёрлаш институти ташкил этилди\n12:33 / 15.08.2017\nЎзбекистон Республикаси Президенти Шавкат Мирзиёев 2017 йилнинг 14 август куни “Ўзбекистон Республикаси Президенти ҳузуридаги Давлат бошқаруви академияси қошида Ёшлар муаммоларини ўрганиш ва истиқболли кадрларни тайёрлаш Институти фаолиятини ташкил этиш чоралари тўғрисида”ги қарорни имзолади. Қарор матни давлат раҳбари сайтида келтирилган.\nҲужжат билан Ёшлар муаммоларини ўрганиш ва истиқболли кадрларни тайёрлаш институти ташкил этилди.\nИнститут – давлат муассасаси бўлиб, Президент ҳузуридаги Давлат бошқаруви академиясида ташкил этилмоқда. Академия Ўзбекистон Ёшлар иттифоқи билан биргаликда Институт таъсисчиси ҳисобланади.\nМуассаса фаолияти ёшлар муаммоларини ўрганиш, бу йўналишда илмий-тадқиқот ва таҳлилий фаолиятни олиб бориш, шунингдек, истиқболли ёш кадрларни қайта тайёрлаш ва малакасини оширишга йўналтирилган.\nШу билан бирга, давлат ҳокимияти органлари, давлат ва хўжалик бошқаруви ташкилотлари, жамоат ташкилотларининг истиқболли ёш кадрларини қайта тайёрлаш тахминан 4 ойлик давомийликка эга дастур асосида, асосий иш жойидаги фаолиятларининг тўхтатиб турилиши орқали олиб борилади, кейинчалик белгиланган намунадаги диплом берилади. Истиқболли ёш кадрларнинг малакасини ошириш бўйича ўқув курслари эса – давомийлиги 1 ойни ташкил этувчи қисқа муддатли дастур асосида, асосий иш жойидаги фаолиятлари тўхтатилган ва тўхтатилмаган ҳолда ўтказилади, кейинчалик уларга белгиланган намунадаги сертификат берилади.\nЎзбекистон Ёшлар иттифоқи ўқув курсларидан ўтиш истагида бўлган тингловчиларни танлаб олади. Улар давлат ҳокимияти органлари, давлат ва хўжалик бошқарувчи ташкилотлари, шунингдек, жамоат ташкилотлари томонидан тавсия этилади. Номзодлар 30 ёшгача бўлиши, таянч олий маълумот ва камида 2 йиллик меҳнат стажига эга бўлиши лозим. Танлов суҳбатдан ўтказиш ва тест орқали амалга оширилади.\nАсосий фаолиятлари тўхтатилган ҳолда таълим олувчи Институт эшитувчиларининг бу даврда асосий иш жойидаги лавозими ва ўртача ойлик иш ҳақи сақланиб қолинади.\nИнститут директори мақом бўйича Президент ҳузуридаги Давлат бошқаруви академияси проректорига тенглаштирилади, у Академия ректори томонидан Президентнинг ёшлар сиёсати бўйича Давлат маслаҳатчиси тавсияси асосида лавозимга тайинланади ва озод этилади.\nИнститут ходимларига Академиянинг тегишли лавозимлари учун назарда тутилган иш ҳақи ва шароитлари, шунингдек, тиббий таъминот шартлари қўлланилади. Бундан ташқари, директор ойлик тариф ставкасининг 100 фоизига қадар бўлган устама ўрнатиши ва бошқа моддий рағбатлантириш чораларини қўллаш ҳуқуқига эга.\nқарор Шавкат Мирзиёев Ёшлар институти


Руҳоний оиласидан чиқиб, канцлер бўлган Меркель ёхуд ижарада яшайдиган “Германия онаси” | Qalampir.uz\nРуҳоний оиласидан чиқиб, канцлер бўлган Меркель ёхуд ижарада яшайдиган “Германия онаси”\nТаҳлил\t03 Октябрь 2021 11:49 21440\n“Ким ўз ҳаётини сиёсатга бағишлашга қарор қилган бўлса, пул ишлаш биринчи даражали вазифа эмаслигини билсин.”\nГермания Федератив Республикаси канцлери Ангела Меркель\nЯқин кунларда, Германия сиёсий доирасида катта ўзгаришлар бўлади. Европанинг энг бой давлатини 16 йил давомида бошқариб келган Германиянинг биринчи аёл канцлери Ангела Меркель ўз хоҳиши билан истеъфога чиқди. Канцлер хоним янги ҳукумат шакллантирилгунга қадар ўз вазифасини бажаришда давом этмоқда. Меркель нима учун кетаётгани ва унинг ўрнини ким эгаллаши мавҳумлигича қолмоқда.\nАнгела Меркель бошқа давлат лидерларига қараганда ўзгача турмуш кечиради. У оддий инсонлар каби камтарона кийинади. Ҳашаматли қасрда эмас, балки ижарага олинган оддийгина уйда яшайди. Ҳа, Меркель хоним ноодатий имиж соҳибаси. Балки шунинг учун ҳам германияликлар уни севишар. Бугунги мақоламизда Ангела Меркелнинг болалик даври ҳамда сиёсатдан ташқаридаги ҳаёти ҳақида сўз юритамиз.\nАнгела Меркель 1954 йил 17 июль куни Германиянинг Гамбург шаҳрида туғилган. Меркель туғилганидан бир неча ҳафта ўтиб, унинг оиласи Гамбургдан, Германия Демократик Республикасига кўчиб ўтади. ГДРда Меркелнинг отаси черков руҳонийси, онаси эса лотин ва инглиз тили ўқитувчиси бўлиб ишлайди. Канцлер хонимнинг оилада бир укаси Маркус ва синглиси Ирена бўлган.\nБўлажак раҳбар 1961 йилда Темплин политехника мактабининг биринчи синфига ўқишга боради. Унинг синфдошлари ва ўқитувчиларининг хотираларига кўра, у кўзга кўринмас, лекин мослашувчан қиз бўлган. Меркель мактаб йиллари Эркин немис ёшлар иттифоқига аъзо бўлади. У 1973 йилда мактабни аъло баҳога тамомлаган. Мактабни битиргач, Меркель Лейпцигдаги Карл Маркс университетининг физика факультетига ўқишга киради. У ўзининг “Merkel, Macht, Politik”, номли китобида талабалик даврини шундай эслайди:\n“Ўқишдан бўш вақтимда барда барменлик қилганман. Ҳар бир сотилган стакан учун ўттиз пфен олар эдим. Мен ҳафтасига 20 маркадан, 30 маркагача пул топардим, бу ижара ҳақини тўлашга етадиган маблағ эди”.\n1974 йил ўқиш вақтида, Меркель Москва ва Ленинграддан келган талабалар билан учрашади. Учрашув вақтида Ангела биринчи эри Ульрих билан танишган. Кейинчалик бу танишув никоҳ билан якунланди. Уларнинг тўйи 1977 йил 3 сентябрь куни Темплин черковида бўлиб ўтади. Бўлажак канцлер Ульрих билан тўрт йил давомида бирга яшайди. Ўртада фарзанд бўлмагани учун икки ёш ажралишга мажбур бўлади. Меркелнинг ўзи бу ҳақда шундай эслайди: “Ўртамизда севги бўлган, дея олмайман. Атрофдаги ҳамма турмуш қураётгани учун биз ҳам никоҳдан ўтганмиз”.\n1978 йилда Меркель диплом ишини аъло баҳога топшириб, Берлинга кўчиб ўтади. Бу ерда у фанлар академияси қошидаги физика-кимё институтига ишга киради. Институтда ишлаган вақтида Ангела иккинчи эри Иоахим Зауэр билан танишади. Ўн йиллик муносабатлардан сўнг, улар 1998 йилда турмуш қуради.\nКанцлерлик лавозими Меркелни қанчалик ўзгартирди?\nАнгела Меркель 2005 йилда илк бор канцлер этиб сайланган вақтда турмуш ўртоғи билан Берлин шаҳрида ижара уйида яшаган. Қизиғи, Меркель федерал канцлер учун ажратилган махсус уйга кўчиб ўтишни инкор этган. Бу қарор кўплаб инсонларни ҳайрон қолдириб, унга нисбатан ҳурматни уйғотди. “Темир фрау”дан олдинги канцлер Герхард Шрёдер умумий майдони 200 квадрат метр бўлган хизмат уйида яшаган. Меркель ва унинг турмуш ўртоғи ҳозирда ҳам Берлин шаҳридаги Шпрее дарёси бўйидаги “Am Kupfergraben” кўчаси, олтинчи турар жой биносининг тўртинчи қаватида ижарада яшайди.\nҲар куни Меркелнинг уйи ёнида полиция гуруҳи навбатчилик қилади. Лекин, уйнинг олди ҳеч қачон тўсиқлар билан ўралмаган. Бир куни уйининг ташқи кўринишини усталар тамирлашмоқчи бўлишганда бунга Меркель рад жавобини бериб, шундай дейган:\n“Ҳамма менинг қаерда яшаётганимни билади”.\nМеркелнинг қишлоқда уйи ҳам бўлиб, у Берлиндан юз километр узоқликда Бранденбург шаҳри яқинидаги “Hohenwald” қишлоғида жойлашган. Одатда Меркель ва Иоахим Зауэр бу ерга дам олиш кунлари келишади.\nКанцлер хонимнинг шахсий ҳаётида уйғунлик ҳукм суради. Меркель ва Иоахим Зауэр ҳар доим бирга нонушта қилишини ва дам олиш кунлари улар биргаликда операга боришни яхши кўрадилар. У кўпроқ пиёда юришни ёқтиради.\nИжтимоий тармоқларда Меркелнинг ўзи дўконда озиқ-овқат харид қилаётган расмлари кенг тарқалган. Баъзилар бу расмларни кўриб, суратдаги Германиянинг биринчи рақамли аёли эканлигига шубҳа қилишади. Ҳақиқатан ҳам канцлер хоним шахсан ўзи дўконга боришни яхши кўради, лекин яқин атрофда бир неча қўриқчи доимо уни кузатиб туради.\nБир йили Меркель таътилни ўтказиш учун Италияга учади. Канцлер ўша вақтда ҳукумат самолётидан фойдаланмасдан, оддий авиакомпаниядан чипта сотиб олган. Қизиғи, Меркель норасмий учрашувларга ўз ҳисобидан авиачипта сотиб олади.\nКанцлер хоним нималарга қизиқади\nАнгела Меркель фақатгина сиёсат бобида эмас, балки пазандаликда ҳам устаси фаранг. У бир неча бор ошпазлик теледастурларига келиб, ўзи севган таомларини тайёрлаб берган. Шунинг учун германияликлар уни Мутти (немисчада – она), деб аташади.\n“The Telegraph” газетасининг ёзишича, Меркель лечо салатини, кабоб, картошкали шўрва ва фарел балиғини пиширишни ёқтирар экан. Канцлер хоним тунда тўрт соат ухлайди ва бу унинг иш фаолиятига салбий таъсир қилмайди.\nМеркель футболни яхши кўради. У кўп маротаба футбол мусобақаларида қатнашган. 2014 йил Бразилияда бўлиб ўтган Жаҳон чемпионатининг финал ўйнидан сўнг, Меркель Германия терма жамоаси футболчиларини ғалаба билан табриклаш учун кийиниш хонасига кирган.\n2012 йилнинг май ойида Ангела Меркелнинг иш ҳақи 7 йил деганда биринчи марта ошади. Меркель Германия ҳукумати раҳбари сифатида йилига 300 минг евро маош олади. Канцлер хоним таътилини Тирол ўлкасидаги тоғ ёнбағирларида ўтказишни яхши кўради ва у бунинг учун ўз чўнтагидан пул сарфлайди.\nАнгела Меркель олифтанамо кийинишни ёмон кўриб, камтарона имижни ёқтиради. Унинг одатий кийимлари ҳар хил рангдаги расмий костюмлар. У кийимларни ўз ҳисобидан сотиб олади. Меркель ҳақида яна бир қизиқарли факт, у заргарлик буюмларини умуман ёқтирмайди ва атирдан фойдаланмайди.\nМашҳур немис дизайнери Карл Лагерфельд Меркелнинг АҚШнинг собиқ Президенти Барак Обама билан учрашув вақтида кийган кенг шимини танқид қилган. Канцлер хоним бу танқидга парво ҳам қилмай бир мунча вақт ўтгач, яна ўша шимда омма олдида чиқиш қилган. Кўплаб сиёсатчилар “Меркель ўз сочига меҳр бермайди”, деб ўйлашади. Бироқ, Меркель сочларига бефарқ эмас. Машҳур стилист Удо Вальс канцлер хонимнинг сочларини парвариш қилади.\n“Forbes” журнали Ангела Меркелни 2006, 2007 ва 2008 йилларда “дунёдаги энг қудратли аёл”, деб топди, 2006-2007 йилларда “Time” журнали Германиянинг федерал канцлерини дунёнинг энг нуфузли 100 кишиси рўйхатига киритди. 2009 йилги парламент сайловида Меркел партияси 49,4 фоиз овоз тўплаб ғалаба қозонди ва Ангела Меркель канцлерлик лавозимида қолди\nМеркель қандай автомобилда юради\nГерманиядаги кўплаб федерал вазирлар Mercedes-Benz ёки BMW русумли зирҳли лимузинларда юришади. Лекин, Меркель ўзи учун Audi А8 автомобилини танлаган.\nКанцлер хоним қимматбаҳо яхталарга ёки дам олиш учун ҳашаматли саройларга эга эмас. У оддий инсонлар каби ҳаёт кечиришни ёқтиради. Ҳа Меркель бошқа лидерларга қараганда ўзгача. Шунинг учун бўлса керак кўплаб германияликлар уни севиб “Германия онаси”, деб аташади. Меркель оддий черков руҳонийси оиласида дунёга келиб, дунёнинг энг ривожланган давлатларидан бирининг раҳбари даражасига эришди. У Германияни Европадаги биринчи давлатга айлантирди ва тарихга кирди.\nQALAMPIR.UZ Ангела Меркель фаолиятини ёритишда давом этади. Кейинги мақоламизда “Германия онаси”нинг сиёсат майдонига кириб келиши ҳамда у юритган сиёсат ҳақида маълумот берамиз.\n18 Январь 15:46 84145\n19 Январь 14:56 67777\n18 Январь 22:59 63870\n18 Январь 17:47 49488\n17 Январь 20:39 39956


Бердимуродов sports.uz рамзий жамоасида | "NAVBAHOR" FUTBOL JAMOASINING RASMIY WEB SAHIFASI\npfcnavbahor.uz "Навбаҳор" профессионал футбол клубининг расмий сайти Бердимуродов sports.uz рамзий жамоасида\n27.08.2015 16:39\tsports.uz сайти ижодкорлари Ўзбекистон чемпионати 20- тур рамзий терма жамоасини тузиб чиқишди. Сайт талқинига кўра кучлилар сафига чап қанот ҳимоячимиз Раҳматилло Бердимуродов ҳам киритилди. "Бунёдкор"га қарши кечган ўйинда Бердимуродов яхши ўйин кўрсатди. Жароҳатидан сўнг сафга қайтган футболчимиз "Бунёдкор"га қарши баҳсда ўзидан ижобий таассурот қолдира олди. Тўйлар муборак! - ( 26-05-2017)\t"Навбаҳор" - "Бунёдкор" учрашувдан олдин - ( 26-05-2017)\tЁшларимизни “Бунёдкор”га кучи етмади - ( 26-05-2017)\t“Бунёдкор”га қарши ўйин 19.00да бошланади - ( 24-05-2017)\tТИҚ қарор чиқарди - ( 24-05-2017)\tНавбатдаги учрашув


Президентнинг 500 га яқин эскирган ва ўз аҳамиятини йўқотган ҳужжатлари бекор қилинди - UzNews.uz\nПрезидент Фармони билан қонун ҳужжатларини тартибга солиш таъсирини баҳолаш тизими жорий этилади.\n“Ўз аҳамиятини йўқотган қонунчилик ҳужжатларини қайта кўриб чиқиш тизимини жорий этиш орқали мамлакатда ишбилармонлик муҳитини яхшилаш чора-тадбирлари тўғрисида” Президент Фармони қабул қилинди.\n– Олий Мажлис палаталари, Президент, Ҳукумат ва маҳаллий давлат ҳокимияти органларининг индивидуал ва ташкилий тусдаги ҳужжатларини норматив-ҳуқуқий ҳужжатлардан фарқлаш мезонларини белгилаш;\n– янги таҳрирдаги қонун ҳужжатини қабул қилиш ўрнига янги қонун ҳужжатини қабул қилиш амалиётини жорий этиш;\n– Президент ва Ҳукуматнинг расмий саналарни нишонлашда ишланмайдиган кунни белгилаш, дам олиш кунини кўчириш ҳамда тадбирларни ўтказиш ҳақидаги ҳужжатларини йил якуни бўйича ўз кучини йўқотган деб топиш амалиётини жорий қилиш;\n– қонунчилик базасини ялпи хатловдан ўтказиш ва уни тизимлаштириш бўйича чора-тадбирлар ишлаб чиқиш.\n– қонун ҳужжатлари лойиҳаларини тартибга солишнинг таъсирини баҳолаш лойиҳани ишлаб чиққан ташкилотлар томонидан regulation.gov.uz портали орқали;\n– амалдаги қонун ҳужжатларининг тартибга солиш таъсирини баҳолаш ҳуқуқий мониторинг бўйича электрон платформадан фойдаланган ҳолда;\n– маҳаллий давлат ҳокимияти органлари қарорларининг тартибга солиш таъсирини баҳолаш “E-Qaror” ягона электрон тизимдан фойдаланган ҳолда амалга оширилади.\nҚуйидагиларни назарда тутувчи тартибга солиш таъсирини баҳолаш бўйича таҳлилий материаллар қонун ҳужжатлари лойиҳаларига илова қилиниши шарт:\n– муаммо таҳлили ва ҳал этиш йўллари;\n– рақобатга таъсирнинг баҳоси;\n– янги тартибга солиш воситалари ва уларни жорий этишнинг эҳтимолий оқибатлари прогнози ва баҳоси;\n– фуқаролар ва тадбиркорлар учун фойда ва харажат таҳлили.\nСенатнинг саккизинчи ялпи мажлиси бўлиб ўтадиган сана маълум қилинди\n20 октябрь, 18:07


ДАВЛАТ ИДОРАЛАРИНИНГ АЙРИМ ХОДИМЛАРИДАН КЎНГЛИМ ҚОЛГАНДИ. ЛЕКИН... - AUZ.UZ\nМамлакатимизда одамларнинг оғирини енгил қилиш, уларнинг ҳаётдан рози бўлиб яшашларига кўмаклашиш, айниқса, кам таъминланган оилалар вакилларини, ногиронлиги бўлган, оғир ижтимоий шароитда яшаётган аёлларни ижтимоий муҳофаза қилиш борасида кенг кўламли ишлар олиб борилмоқда.\nХўжаободлик Муслимахон Нурматова болалигидан 1-гуруҳи ногирони. Шу сабабли у ота-онасининг доимий қарамоғига муҳтож.\nМуслиманинг оиласи бир неча йиллар давомида уй олиш мақсадида турли идораларга кўп маротаба мурожаат қилишди. Бироқ сезиларли натижа бўлмади. Умиди сўниб бораётган оила ўтган йилнинг бошларида сўнгги илинж билан вилоят ҳокими Шуҳратбек Абдураҳмонов қабулига борди. Унинг мурожаатини тинглаган вилоят раҳбари Муслиманинг номига туманнинг Хидирша массивида қурилаётган хонадонлардан бирини беришга ваъда берди ва ваъдасининг устидан чиқди. Шундай қилиб Нурматовлар оиласи ҳам ўз орзусига эришиб, шахсий уйига эга бўлди.\nЯқинда Муслимахон яшаб турган уй-жойини кадастр ҳужжатларини тайёрлаш учун Хўжаобод туман Давлат хизматлари марказига телефон орқали мурожаат қилди. Фуқаронинг ҳолатини тушунган марказ ходимлари 24 июнь куни унинг яшаш хонадонига бориб тегишли тартибда аризасини қабул қилиб олишди.\n- Шундай инсонлар борки, уларнинг олдига бориб ҳам ишинг битмайди, - дейди Муслимхон Нурматова. – Ҳаётим давомида одамларни сарсон-саргардон қиладиган, хаттоки ногиронларга паст назар билан қарайдиганларни ҳам кўрдим. Шу сабабли давлат идораларининг айрим ходимларидан кўнглим қолганди. Лекин Давлат хизматлари маркази президентимиз томонидан олиб борилаётган ислоҳотларга ҳамоханг равишда ишлаётганлигини бир оғиз телефон орқали уйимга келиб аризамни қабул қилишида кўрдим. Ўзингиз келишингиз шарт дейишмади. Ортиқча “қоғоз” ҳам сўрашмади. Бўларкану мана шундай ишласа ҳам.\nХўжаобод туман Давлат хизматлари маркази директори Санжарбек Саидовнинг хабар беришича, Муслимахон Нурматованинг аризаси тегишли тартибда кўриб чиқилиб, уй-жойига кадастр ҳужжатлари тайёланган. 7 июль куни сайёр тартибда кадастр паспорти уй эгасига топширилган.\nвилояти бошқармаси ахборот хизмати.


ГИЁҲИ БЕҲИШТНИ ҚИДИРИБ… - “Китоб дунёси” газетаси сайти\nГИЁҲИ БЕҲИШТНИ ҚИДИРИБ…\n445 марта кўрилган.\nЁнингда юрганлардан бирови омонатини топширганда, бу дунёда ҳеч нарса ўзингга дохил эмаслигини эсга оласан. Юрагингга қон юбориб турган жон-ку, сенга берилганларнинг энг омонатроғи, ўзингникимас. Инчунун, тирикликда қилган яхшию ёмон амалингдан ўзга. Қанийди, шу эсга олганинг ёдингда умр бўйи муҳрланиб қолса, бир лаҳза бўлса-да, унутмасанг эди, олам гулистон бўларди. Лекин…\nМен Нодир Норматов билан, масалан, Обид ака (Шофиев)чалик яқин эмас эдим. Муҳиблик ва мухлисликнинг мустаҳкам алоқалари йўқ эди. Шунинг учундир, охирги бор кўришганимиз ёки қўнғироқлашганимизни аниқ ёдга келтиролмадим. Ҳар ҳолда ойлар, балки йил бўлганди…\nГазетада Нодир Норматов билан суҳбат эълон қилишни режаладик. Бу вазифа Обид акага юкланди. Бир фурсат ўтгач, телефонлашиб сўрасам, у ёзувчи билан боғланолмаётганини айтди. Кейинроқ эса ўзи қўнғироқ қилиб:\n– Нодир ака касалхонада экан. Жуда мазаси қочибди, – деб қолди.\n– Ҳозир яхши эканми?\n– Ҳа, секин-аста ўзимга келяпман, деди.\n– Унда тузалиб кетгач, тайёрларсиз суҳбатни.\nОрадан бир ҳафта ўтар-ўтмас Нодир Норматовнинг вафоти ҳақидаги хабар ҳаммани лол қолдирди.\n– Нима бўлган экан Нодир акага?\n– Шифохонадалигида икки марта гаплашдим. Сўнгги бор вафотидан бир кун олдин, кечқурун сўзлашдим. Ҳар икки суҳбатда ҳам сомсадан заҳарланиб қолганини айтди. Шу сабаб бўлиб, бошқа дардлари ҳам хуруж қилган, шекилли.\nБу адибнинг шогирди ва асарлари тадқиқотчиси Обид Шофиевнинг гапи. Шуларни эшитиб, алҳол, ёзувчининг қирқ йиллар олдин ёзилган “Бир куни чумоли бўлиб…” ҳикоясини эсладим. Жуда ажабланарли. У шундай бошланарди: “Сиз нега касалхонада ётибсиз”, дейсизми? Дўхтирлар ошқозонинг заҳарланган, дейишди. Нега, қандай қилиб – ҳайронман. Очиғини айтганда, мен табиатан зиёфатлардан қочиб, нафсига қаноат қилиб юрадиганларданман.\nЎша куни бор-йўғи бир бўлак қотган нон еган эдим. Балки ўша, гиёҳи беҳиштни қидираман деб, бўлак ўтни еганимдан шу кўйга тушгандирман…”\nҲикоя муқаддимасида келтирилган шу уч-тўрт калима Нодир Норматов умрини том маънода ўзига сиғдирганди, рамзий суратда ифода этганди. Нодир ака нафсининг жиловини маҳкам тутган, таомланиш борасида ҳам ўша ҳикояси қаҳрамони каби жуда парҳезкор бўлиб, гўшт истеъмол қилмас эди. Сомса егани ҳақидаги гап ҳам мени ҳайрон қолдирди. Баҳонаи сабаб бўлса керак…\nТаниган, ҳамсуҳбат бўлган беш-олти йилнинг нари-берисида ёзувчи каминада кўнглини авайлаб яшайдиган инсон сифатида таассурот уйғотган. Бу авайлашнинг асосий нуқтаси у кишининг мудом ўзига маънавий завқ берадиган ишларга интилиб туришида сезиларди. Пойтахтда яшайдиган сурхондарёлик ижодкорлар орасида юртга энг кўп келадигани – иккиланишларсиз айта олиш мумкин, Нодир ака эди. Ўзи туғилиб-ўсган қишлоқни – Пошхуртни соғиниб келарди. Суҳбатидан сурур туядиган одамлари дийдорига ошиқарди. Яна бир айри жиҳати – камтарлиги билан эҳтиромга лойиқ эди-ки, биз киборсуярлар кўп-да эҳтиром кўрсатишнинг уддасидан чиқавермас эдик.\nТермизда туриб қолган пайтлари ёзувчи яёв юриб, таҳририят биносига келиб қоларди. Шундай келишларида бир неча бор асосий ҳамсуҳбати мен бўлганман. Устозни ўзимизнинг қишлоқ одамларига ўхшатардим. Бежиз эмас – қўшни қишлоқлар, бир-бирига табиатан яқин одамлар. Сўзлаш оҳанги, жилмайиши, кўзларидаги ифода қишлоқдаги қўшнимизнинг ўзи. Фақат суҳбат мавзуси фарқли. Нодир ака адабиётда самимийлик қатори рамзийликни асосий мезон деб биларди. Шеърият ҳақида ҳам ўзига хос мулоҳазаларини баён этганди.\nЮртимиз тарихи, жаҳон маданияти ва санъати, умуман, барча соҳаларда суҳбатлашиш завқли эди у киши билан. Ёзувчининг асарлари довруқ таратмади ва деярли ўрганилмади. Буни ҳам маълум қадар Нодир Норматов шахсидаги камтарликка боғласа бўлади. Ҳатто овқатланиш учун қошиқ сўрай туриб ҳам ўзининг “шоир”лигини таъкидлаб оладиганлар орасида ном чиқариш осон дейсизми? Юздан қанча ҳаёни сидириб ташлашга тўғри келади. Ёзувчи бундан кўра меҳнатни – ижодни афзал билди.\nКерак бўлса, вақт чиғириғидан ўтса, асарлари келгуси авлодлар томонидан холис баҳони олади. Куйиниб, ўзингни ҳар ёққа уришга, эътиқодингга зид кетишгаю кимларгадир ялтоқланишга на ҳожат?! Юқорида эсга олинган ҳикоядаги “гиёҳи беҳишт” аслида биз ҳаётда қидириб юрадиган кўнгилдош тимсоли. Шунинг учун ҳам заҳарланиб қолишдан қўрқмасдан, ҳар турли ўтни еб кўриб, ўша гиёҳни излайди қаҳрамон.\nНодир Норматов ҳам умрини тинимсиз юришда – ўша рамзий “гиёҳи беҳишт”ни қидириб ўтказди. “Гиёҳи беҳишт”га ўхшаш алафлар орасидан уни топиш осон бўлмагандир ҳар нечук. Топдими? Қайдам, буни ёлғиз Ўзи билади. Шуларни битарканман, кўнглимда биргина тилак бўй кўрсатиб турди. Нодир ака чин дунёнинг гиёҳи беҳиштини топган бўлсин!